Summary: Pohjois-Korean johto on uhannut, että puheet ydinaseohjelman lakkauttamisesta loppuvat, jos Yhdysvalloilta ei tule myönnytyksiä.

Yhdysvaltain sotilasjohto tarkkailee joulun aikaan, toteuttaako Pohjois-Korea epämääräisen uhkauksensa "joululahjasta".
 Pohjois-Korean apulaisulkoministeri julkaisi joulukuun alussa lausunnon, jonka mukaan "Yhdysvaltain on valittava, millaisen joululahjan se tulee saamaan".
 Ministeri tarkoitti, että Yhdysvaltain pitäisi joustaa tiukoista vaatimuksistaan Pohjois-Koreaa kohtaan ydinaseneuvotteluissa. Pohjois-Korean johtaja  Kim Jong-un  sanoi huhtikuussa, että hän antaa Yhdysvaltain presidentille  Donald Trumpille  aikaa tämän vuoden loppuun. Jos Yhdysvallat ei ala tehdä myönnytyksiä, Pohjois-Korea ottaa käyttöön kovemmat keinot ulkopolitiikkansa toteuttamisessa.
 Helmikuun tapaamisessa Kim tarjosi Trumpille, että Pohjois-Korea lakkauttaa Yonbyonin ydinkoelaitoksen, jos Yhdysvallat vastavuoroisesti luopuu talouspakotteistaan. Sittemmin maiden väliset neuvottelut eivät ole edenneet.
 Pohjois-Korea ei ole täsmentänyt, mitä se "joululahja"uhkauksellaan tarkoittaa. Yhdysvallat on ilmoittanut, ettei sillä ole aikomustakaan joustaa vaatimuksissaan.
 Yhdysvalloissa on uumoiltu, että Pohjois-Korea voisi tehdä esimerkiksi uuden ballistisen ohjuksen koelaukaisun. Kim Jong-un on pitänyt viime aikoina puheita, joissa hän on innostanut maan asevoimia tehostamaan valmiuttaan.
 Pohjois-Korean tärkein tukija Kiina yrittää lieventää Korean niemimaan jännitystä. Kiina on kutsunut Etelä-Korean ja Japanin päämiehet tapaamiseen Chengdun kaupunkiin keskustelemaan niemimaan tilasta. Kiinan pääministerin  Li Keqiangin , Japanin pääministerin  Shinzo Aben  ja Etelä-Korean presidentin  Moon Jae-inin  keskusteluissa pohditaan myös maiden välisiä kauppasuhteita.
 Yhdysvaltain presidentin entinen neuvonantaja  John Bolton  on kiivaasti arvostellut Trumpin Pohjois-Korea-politiikkaa. Boltonin mukaan Pohjois-Korean uhka on välitön. Jos maa toteuttaa uhkauksensa, Yhdysvaltain johdon pitäisi tunnustaa, että sen Pohjois-Korea-politiikka on epäonnistunut.
 Yhdysvaltain tulisi siinä tilanteessa kumppanimaidensa kanssa osoittaa, että jos jostakin asiasta sanotaan, ettei sitä hyväksytä, myös ilmaista asia käytännössä, Bolton sanoi  Axios-uutissivuston haastattelussa  sunnuntaina.
 On silti muistettava, että Pohjois-Korea on uhkaillut usein vastustajiaan kovilla sanoilla aikaisemminkin, mutta ei ole lopulta toteuttanut uhkauksiaan.

Yhdysvallat on varpaillaan: Mikä on Pohjois-Korean uhkaama "joululahja" – Vai onko mikään


Summary: Syyrian joukot ovat ottaneet haltuun lukuisia kaupunkia ja kyliä Idlibin maakunnan kaakkoisosassa.

Syyrian hallituksen joukot ovat piirittäneet Turkin armeijan tarkkailupisteen maanantaina Idlibissä, Syyrian sotaa seuraava kansalaisjärjestö kertoo.
 Syrian Observatory for Human Rights -kansalaisjärjestön mukaan Syyrian joukot ympäröivät yhden Turkin kahdestatoista tarkkailupisteestä Idlibin alueella. Järjestön johtaja  Rami Abdel Rahman  sanoo, että syyrialaiset joukot piirittivät Al-Surmanissa sijaitsevan Turkin joukkojen tarkkailupisteen otettuaan haltuun lukuisia kaupunkia ja kyliä Idlibin maakunnan kaakkoisosassa.
 Kymmeniä tuhansia siviilejä on paennut kohti Turkin rajaa Syyrian Idlibistä ankarien pommitusten takia. Syyrian hallinto ja sen liittolainen Venäjä ovat pommittaneet aluetta viime päivinä.
 Idlib on viimeinen kapinallisten pääosin hallitsema maakunta Syyriassa. Kapinallisten hallussa olevalla alueella arvioidaan oleskelevan noin kolme miljoonaa ihmistä. Suuri osa heistä on paennut maakuntaan muualta Syyriasta.
 Idlibia ja joitain sen lähialueita kontrolloi jihadistiryhmä Hayat Tahrir al-Sham. Syyrian hallinto on toistuvasti vannonut ottavansa alueen haltuunsa jihadisteilta.
 Aiheesta lisää:
 Erdogan: Turkin rajalle on pakenemassa yli 80 000 syyrialaista – Turkki haluaa pommitusten loppuvan Pohjois-Syyrian Idlibissä
 Syyrian Idlibissä kymmenet tuhannet pakenevat pommituksia  – kymmeniä kuollut, osa ei pääse pakenemaan
 Venäjä ja Kiina torppasivat jatkoajan rajan yli toimitettavalle avulle Syyriaan

Kansalaisjärjestö: Syyrian hallituksen joukot piirittivät Turkin armeijan tarkkailupisteen Idlibissä


Summary: Toimittajan murhan suunnittelijaksi epäilty kuningashuoneen jäsen välttyi tuomiolta.

Saudiarabialainen tuomioistuin on määrännyt viidelle henkilölle kuolemantuomiot toimittaja  Jamal Khashoggin  murhasta.
 Lisäksi kolme muuta syytettyä sai vankeustuomiot, joiden yhteenlaskettu pituus on 24 vuotta, kertovat saudiarabialaiset tiedotusvälineet. Yksitoista ihmistä on joutunut oikeuden eteen.
 Saudi-Arabiasta ja kruununprinssi  Mohammed bin Salmanista  kriittisesti kirjoittanut toimittaja Khashoggi murhattiin maan Istanbulin-konsulaatissa viime vuoden lokakuussa.
 Kruununprinssi on joutunut kansainvälisen paheksunnan kohteeksi, sillä hänen uskotaan määränneen surmatyön.
 Kuningasperheen jäsentä vastaan ei löytynyt todisteita
 Saudi-Arabian kuningasperheen jäsen ja korkea-arvoinen hovin neuvonantaja  Saud al-Qahtani  jäi ilman tuomiota todisteiden puutteen takia. Hänen on arveltu toimineen Khashoggin surmanneiden agenttien johtajana. Saud al Qahtani menetti virkansa, mutta hänet on vapautettu.
 YK:n mukaan kuolemantuomiot ovat laittomia. YK:n erityisraportoija  Agnes Callamard  pyysi kruununprinssiä selvittämään tapahtumien kulun.
 Oikeudenistunto järjestettiin suljettujen ovien takana.
 Jamal Khashoggin poika  Salah Khashoggi  kiitti tuomioita Twitter-viestissään.
 Salah Khashoggin mukaan tuomio oli nopea ja oikeudenmukainen. Hän on myös puolustanut julkisuudessa Saudi-Arabian oikeusjärjestelmää ja sanonut luottavansa tuomion oikeudenmukaisuuteen.  Washington Post kirjoitti huhtikuussa  Khashoggin lasten saaneen runsaan korvauksen ja kuukausittaisen tuen Saudi-Arabialta, mutta Salah Khashoggi on kiistänyt nämä väitteet.
 Yhdysvallat puolestaan sanoi, että tuomiot olivat tärkeä askel ja että maa kannustaa Saudi-Arabiaa jatkamaan reilua ja avointa oikeusprosessia.
 Lue myös:
 Khashoggin murhan selvittämistä vaadittiin surmapaikalla Istanbulissa – sauditoimittajan kihlattu: "Siitä on vuosi, kun seisoin täällä"
 Sauditoimittaja Khashoggi oli monikasvoinen – eliittisuvun poika kulki maailmalla Afganistanista Yhdysvaltoihin mutta maksoi lopulta hengellään kuningashuoneen arvostelusta
 YK:n asiantuntija: "Luotettavia todisteita" Saudi-Arabian kruununprinssin yhteydestä toimittaja Khashoggin murhaan

Viisi tuomittiin kuolemaan toimittaja Jamal Khashoggin murhasta Saudi-Arabiassa


Summary: Injektiomuotoista korvaushoitolääkettä on annettu Suomessa potilaille pian vuoden ajan.

Opioidiriippuvaisten korvaushoidossa otettiin vuosi sitten käyttöön uusi, ruiskeena annettava lääke. Sitä kokeiltiin ensimmäisten joukossa muun muassa Kouvolassa. Yksi injektiota kokeilemaan päässeistä oli  kouvolalainen Niina  (nimi muutettu).
 Nyt vuoden jälkeen käyttökokemukset ovat olleet hyviä.
 Päihdehoitoon erikoistuneella Addiktumilla työskentelevän päihdepsykiatri  Antti Mikkosen  mukaan päihdehoidon tärkeä työkalu eli potilaan ja lääkärin välinen avoin ja luottamuksellinen hoitosuhde toteutuu injektiohoidossa aiempaa paremmin.
 Mikkosen mukaan tablettihoidossa korvaushoito on tähän asti perustunut palkkiomalliin, jossa puhtaat huumeseulat takaavat, että potilaan hoito kevenee ja hänen on mahdollista saada tabletteja myös kotiin. Tämä on voinut johtaa siihen, ettei potilas kotiannosten menetteämisen pelossa halua hoidon yhteydessä puhua avoimesti huumausaineiden himosta tai retkahduksista.
 Injektiona annettava pitkäaikaisvaikutteinen lääke ei vaadi päivittäistä annostelua kuten tablettilääkitys, vaan se voidaan annostella potilaalle korvaushoitoklinikalla viikon tai jopa kuukauden välein. Tämän ansiosta vanha asetelma ei enää päde.
 – Sitä en tullut etukäteen ajatelleeksi, Mikkonen sanoo nyt.
 Päihdeterapialle isompi rooli
 Mikkosen mukaan injektiohoito muuttaa perustavalla tavalla sitä, miten korvaushoito on totuttu Suomessa järjestämään.
 – Päihdehoidon Käypä hoito -suositukset lähtevät siitä, että hoito olisi ensisijaisesti päihdeterapeuttista työtä, jota tehostetaan lääkehoidolla. Vallitsevassa korvaushoitojärjestelmässä tämä on jäänyt vajavaiseksi.
 Jotta hoito voi olla terapeuttista ja keskustelevaa, pitää potilaan pystyä avoimesti puhumaan myös erilaisten huumausaineiden himosta, retkahduksista ja käytön todellisesta tilanteesta.
 – Tämä on ollut mielestäni kiinnostava asia. Joissakin hoitopaikoissa hoitajat ovat olleet hämmentyneitäkin siitä, miten omaa päihdeterapeuttista ammattitaitoa pääsee nyt hyödyntämään. Se tekee työstä vaativampaa verrattuna siihen, että opetellaan tietyt säännöt, miten otetaan huumeseulat ja annetaan kotilääkkeitä, Mikkonen sanoo.
 Korvaushoitoa on kritisoitu liian lääkekeskeisenä.
 – Tämä kotilääkkeiden ansaintamalli on ollut keskeinen syy siihen.
 Opioidiriippuvaisten korvaushoidossa käytettävää lääkettä voi nyt saada päivittäin otettavina tabletteina tai harvemmin annosteltavana injektiona. Juulia Tillaeus / Yle
 Vapautta potilaalle
 Muitakin hyötyjä on. Päihdepsykiatri Antti Mikkonen piti injektiota  mullistavana jo ennakkoon .
 Sen uskottiin ennen kaikkea helpottavan opioidiriippuvaisten arkea ja tuovan vapautta suunnitella elämää ilman päivittäistä käyntiä korvaushoitoklinikalla.
 Korvaushoidossa tablettina annettava lääke on pitänyt käydä hakemassa klinikalta joka päivä samaan aikaan. Päivittäistä lääkkeenhakua on voinut olla kuukaudesta, vuodesta toiseen.
 – Olen iloisesti yllättynyt siitä, miten hyvin injektio on toiminut. Potilaat ovat olleet tyytyväisiä ja toisaalta ammattilaiset ovat nähneet uusia etuja siinä, miten hoitoa voidaan parantaa, Mikkonen sanoo.
 Henkilökunnalta jää aikaa muuhun hoitotyöhön, kun lääkkeiden jakoa ei tarvitse järjestää joka päivä, eikä tabletin liukenemista potilaan suussa tarvitse valvoa.
 Sama kokemus on myös Kymenlaakson sote-kuntayhtymän Kymsoten korvaushoitoyksikössä.
 – Potilaat ovat kokeneet, että injektio on vienyt heidän kuntoutumistaan merkittävästi eteenpäin, kun joka aamu ei ensimmäisenä tarvitse miettiä lääkettä, vaan olo on tasainen, palveluesimies  Sonja Eerola  sanoo.
 Injektiohoidon alku on kuitenkin voinut olla osalle potilaista myös vaikea.
 – Injektion vaikutus ei välttämättä heti kanna seitsemää vuorokautta. Tähän on vastattu antamalla injektioita tihennetysti, viiden tai kuuden vuorokauden välein. Yleensä oikea annos ja annosteluväli löytyy neljässä viikossa, Eerola sanoo.
 Suomessa annetaan korvaushoitoa vuosittain muutamille tuhansille opioidiriippuvaisille. Kattavaa rekisteritietoa ei ole. Esimerkiksi vuonna 2015 arvio potilaiden määrästä oli noin 3 300.
 700 potilasta
 Pitkävaikutteisen injektiomuotoisen lääkkeen käyttö on vuoden aikana laajentunut Suomessa.
 Päihdepsykiatri arvioi, että pitkävaikutteinen lääke annetaan jo noin 700 potilaalle.
 – Kiinnostus on ollut kovaa eri puolilla Suomea. Etenkin pienet ja keskisuuret kaupungit, joissa byrokratia ei ole niin suurta, ovat olleet edelläkävijöitä, Mikkonen sanoo.
 Tarkempia lukuja injektiohoidolla olevien korvaushoitopotilaiden määrästä ei vielä ole.
 Terveyden ja hyvinvoinnin laitoksella tehdään parhaillaan laajaa opioidikorvaushoidon selvitystä, jossa kerätään tietoa myös käytössä olevista lääkemuodoista. Korvaushoitoa järjestävät yksiköt vastaavat parhaillaan kyselyyn, eikä tuloksia vielä ole.
 Mikkonen on itse selvittänyt lääkkeen käyttömääriä suoraan Buvidal-lääkkeen maahantuojalta.
 – Heidän on sitä helppo arvioida. Jos injektio annetaan kuukauden välein, potilaiden määrää pystytään arvioimaan kuukausi-injektioiden myyntimäärällä. Samoin, jos on myyty viikottain annettavia, niin neljä myytyä annosta tarkoittaa yhtä potilasta.
 Ruotsalaisvalmisteinen lääke sai EU:n laajuisen myyntiluvan marraskuun lopulla 2018.
 Injektio korvaa kotiannokset
 Kymenlaakson sote-kuntayhtymässä Kymsotessa injektiohoito otettiin käyttöön keväällä.
 Injektion saavat kaikki halukkaat, joille se voinnin ja lääkityksen puolesta sopii. Kotkassa injektio annetaan noin 50 asiakkaalle, joita Kotkan korvaushoitoyksikössä on 130. Kouvolassa sadasta asiakkaasta 15 saa korvaushoitolääkkeen injektiona.
 Kuntayhtymässä on kokeiltu parin kuukauden ajan uutta käytäntöä, jonka injektiohoito mahdollistaa. Buprenorfiinia lääkkeenään saaville potilaille ei Kotkassa luovuteta tabletteja enää ollenkaan kotiin vietäväksi. Sen sijaan kotilääkepäivät hoidetaan jatkossa injektiolla.
 – Tämä vähentää riskiä, että lääkkeitä kulkeutuu vääriin käsiin, Kymsoten korvaushoitoyksikön palveluesimies Sonja Eerola sanoo.
 Kouvolassa ja Haminassa siirrytään ensi vuonna samaan käytäntöön kuin Kotkassa.

Pillerit vaihtuivat ruiskeisiin huumeiden korvaushoidossa – yllättävä seuraus: potilaat uskaltavat kertoa myös retkahduksista


Summary: Marraskuussa levottomuuksissa kuoli uutistoimisto Reutersin haastattelemien Iranin sisäministeriön edustajien  mukaan toistatuhatta ihmistä.

Kaksi viikkoa kestäneissä mielenosoituksissa kuoli jopa 1500 ihmistä, joista 400 naisia. Uutistoimisto Reuters perustaa tietonsa kolmen Iranin sisäministeriön virkailijan haastatteluun. Vellonnassa kuoli myös poliiseja ja turvallisuusjoukkojen jäseniä.
 Luku on huomattavasti korkeampi kuin ihmisoikeusjärjestö Amnesty Internationalin tai Yhdysvaltain aiemmin esittämät tilastot.
 Yhdysvaltain arviot ovat vaihdelleet muutamasta sadasta tuhanteen kuolonuhriin. Amnestyn mukaan protesteissa kuoli ainakin 304
 ihmistä. Reutersin julkistama luku perustuu iranilaisviranomaisten keräämiin tietoihin sairaaloista, hautausmailta ja turvallisuusjoukoilta.
 Iranin hallitus ei ole kommentoinut uutta lukua.
 Ajatollah kehotti pysäyttämään mielenosoittajat "keinolla millä hyvänsä"
 Iranin ylin uskonnollinen johtaja, 80-vuotias ajatollah  Ali Khamenei  otti Reutersin mukaan heti mielenosoitusten alussa protesteihin tiukan linjan.
 Hän antoi määräyksen pysäyttää mielenosoitukset "keinoja kaihtamatta".
 Marraskuun mielenosoituksia luonnehditaan verisimmiksi sitten islamilaisen vallankumouksen vuonna 1979.
 Mielenosoituksia järjestettiin Teheranin lisäksi kymmenillä muilla paikkakunnilla. Protesteissa vaadittiin maanpakoon joutuneen shaahi  Mohammad Reza Pahlavin   pojan  Reza Pahlavin  paluuta.
 Iranissa järjestetään parlamenttivaalit helmikuussa. Tuolloin pakotteiden ja kovan inflaation ja työttömyyden koetteleman Iranin pappisjohto saanee äänestäjiltä uusia vaatimuksia.
 Lue myös:
 Amnesty: Iranin mielenosoituksissa yli 140 kuolonuhria

Reuters: Iranin protestisyksyn synkkä saldo – Jopa 1500 ihmistä kuollut mielenosoituksissa


Summary: Arkea maailmalta: Keniassa eletään näennäisesti sulassa sovussa, mutta arkipäivän rasismi rehottaa, kirjoittaa Ylen Afrikan-avustaja Liselott Lindström.

NAIROBI  Nairobilaisessa ravintolassa on aina torstaisin tupa täynnä. Siellä esiintyy bändejä eri puolilta Afrikkaa, ja bileet jatkuvat pikkutunneille. Paikka on etenkin ulkomaalaisten ja kenialaisen ylemmän keskiluokan suosima.
 Pari viikkoa sitten yksi asiakas kertoi, että baarimikko oli heittänyt juomaa hänen päälleen, kun hän oli pyytänyt vaihtorahojaan. Siitä nousi kohu, ja ravintola mokasi pahemman kerran kriisiviestinnässään.
 Kenialainen nainen kommentoi ravintolan Facebook-sivulla,  että hän on usein huomannut intialaisten ja valkoisten saavan palvelua nopeammin kuin mustat afrikkalaiset.
 Ravintola vastasi:
 – Tätä tapahtuu ympäri Keniaa, eikä vain meillä. Kyse ei ole rasismista vaan juomarahakulttuurista. Kaikki ravintoloitsijat tietävät tästä, ja on tärkeää että kerromme totuuden.
 Se on todellakin totta.  Jos lukee ravintola-arvosteluja netissä, kenialaiset kertovat usein, ettei heitä kohdella yhtä hyvin tai palvella yhtä nopeasti kuin valkoisia ja intialaisia. Vaikka kyse olisikin juomarahakulttuurista, kyse on myös rasismista, jos automaattisesti oletetaan, että mustat eivät kykene tai halua maksaa yhtä paljon tippiä.
 – On synkkää, että omassa maassaan kohtaa maanmiehiltä rasismia, totesi yksi tuttu.
 Hän kertoi, että samassa ravintolassa valkoiset olivat kävelleet ulos yhdestä portista, ja kun hän yritti poistua samasta portista, vartija kertoi, että se on kiellettyä.
 Keniassa on kolme väestöryhmää.  Ensimmäisen muodostavat kymmenet paikalliset heimot, toisen valkoiset kenialaiset. Näitä brittien jälkeläisiä kutsutaan lyhenteellä KC. Se tarkoittaa Kenyan citizeniä tai leikkimielisemmin Kenyan cowboy’ta.
 Lisäksi maassa on suuri intialainen vähemmistö, muhindit. 1800-luvun loppupuolella britit hallitsivat sekä Itä-Afrikkaa että Intiaa, ja valtameren toiselta puolen Intiasta tuotiin työvoimaa Keniaan.
 Nämä väestöryhmät elävät edelleen omissa oloissaan,  eikä esimerkiksi naimisiinmeno eri ryhmien välillä ole tavallista.
 Rasismissa on osittain kyse kolonialistisesta perinnöstä. Afrikassa mustia kohdeltiin pitkään alempana kastina, kun valkoisilla oli ylivalta.
 Keniassa intialaiset saivat oikeuksia paljon aiemmin kuin mustat kenialaiset. Esimerkiksi parlamentissa istui 1927 jälkeen vain valkoisia ja intialaisia.
 Etelä-Afrikka luopui rotusorrosta 1990-luvulla, mutta se nostaa vieläkin rumaa kuonoaan välillä.
 Ylen kirjeenvaihtajien ja avustajien juttusarjassa tartutaan puheenaiheisiin eri puolilla maailmaa Viro:  Virossa joulupöydät notkuvat verimakkaraa ja porsaanpaistia, mutta Tallinnaan aukeaa yhä uusia vegaaniravintoloita – mistä etelänaapurin kasvisruokabuumi johtuu? Kiina:  Kotini palohälyttimessä on mikrofoni tai sitten ei, mutta Kiinassa on usein parempi käyttää vähän salakieltä Yhdysvallat:  Rohkeita kanoottiretkiä, velantappo-ohjelmia, upporikkaita ja rutiköyhiä pappeja – Kirkko tarjoaa yhdysvaltalaiselle elämän sisällön ja turvaverkon Espanja:  Ei tippa ratin takana tapa, uskoo edelleen moni espanjalainen ja hyppää humalassa rattiin Saksa:  Taistelu Berliinistä – kotikadulla lentävät kivet ja päiväkoti on pakkomuuton edessä Venäjä:  Venäjällä junat eivät myöhästele ja palvelu pelaa – kiskot vievät suoraan vaikka Nizzaan, mutta ilmastosyillä matkustusta ei perustele kukaan
 Kun olin reportaasimatkalla Etelä-Afrikassa  viime toukokuussa, valkoinen eteläafrikkalainen kutsui mustia lapsia torakoiksi ja nauroi, kun oli vähällä ajaa mustan naisen päälle.
 Zimbabwessa valkoinen zimbabwelainen kertoi, että ystävät olivat kääntäneet hänelle selkänsä. koska hänellä oli musta poikaystävä.
 Kestää sukupolvia, ennen kuin syrjiviä rakenteita saadaan purettua.

Nairobilainen ravintola myönsi tarjoilevansa mieluummin valkoisille ja intialaisille kuin mustille kenialaisille – syntyi someraivo, vaikka rasismi on arkipäivää Afrikassa


Summary: Rikoksen väitetään tapahtuneen elokuussa 2015.

Televisiokasvo  Roope Salminen , 30, kertoi tänään julkisesti Instagram-päivityksessä, että häntä vastaan on nostettu syyte rikosnimikkeellä pakottaminen seksuaaliseen tekoon.
 Helsingin käräjäoikeudesta vahvistetaan Ylelle, että Salmista vastaan on tehty haastehakemus. Syyte nostettiin perjantaina 20. joulukuuta.
 Rikoksen väitetään tapahtuneen vuoden 2015 elokuussa. Myös Salminen sanoo näin julkisessa päivityksessään. Salminen kirjoittaa olevansa "ehdottomasti syytön" ja toivoo, että asia etenee oikeudessa nopeasti, jotta myös päätös saadaan pian.
 Käräjäoikeudesta kerrotaan, että käsittelyaika ei ole vielä tiedossa ja että tapauksen asiakirjat ovat vielä matkalla syyttäjävirastolta. Salminen sanoo samaisessa Instagram-päivityksessä, että häneltä vaaditaan asiassa päiväsakkoja.
 Rikoslain mukaan pakottamisesta seksuaaliseen tekoon voidaan tuomita tekijä, joka pakottaa toisen ihmisen muuhun seksuaaliseen tekoon kuin sukupuoliyhteyteen esimerkiksi väkivallalla tai käyttämällä hyväksi toisen tiedottomuutta tai muuten avutonta tilaa. Teosta voidaan tuomita enintään kolme vuotta vankeutta.
 Asiasta kertoi  ensimmäisenä Iltalehti .
 Juttua täydennetty 23.12.2019 kello 15.58: Roope Salmiselta vaaditaan asiassa rangaistukseksi päiväsakkoja.

TV-juontaja Roope Salmista vastaan on nostettu syyte pakottamisesta seksuaaliseen tekoon


Vuonna 1986 syntynyt mies on tuomittu 21-vuotiaan miehen murhasta syyntakeettomana. Hänet jätetään rangaistukseen tuomitsematta mielentilalausunnon perusteella. Tuomittu jää hoidettavaksi Niuvanniemen sairaalaan.
 Mies tuomittiin murhan lisäksi syyntakeettomana myös varkaudesta, moottorikulkuneuvon käyttövarkaudesta, pahoinpitelystä ja hautarauhan rikkomisesta.
 Murha sai suurta huomiota, koska se paljastui alkuvuonna vasta kuukausia teon jälkeen. Ruumis löytyi helmikuussa Parkanosta läheltä junarataa. Neljä epäiltyä otettiin kiinni.
 Uhri, Ylöjärvellä asunut 21-vuotias mies ilmoitettiin kadonneeksi 8. tammikuuta. Poliisin mukaan viimeinen luotettava havainto miehestä oli joulun välipäivinä käyty puhelinkeskustelu.
 Poliisi löysi helmikuun lopulla ruumiin jäänteet risukasasta. Löytöpaikka oli yhden epäillyn omistamalla maa-alueella Parkanossa lähellä junarataa.
 Tutkinnassa selvisi, että henkirikos oli tapahtunut jo 28. joulukuuta 2018. Vuonna 1986 syntynyt mies tunnusti kuulusteluissa teon, mutta kiisti murhasyytteen. Syytetyt ja uhri olivat toisilleen entuudestaan tuttuja.
 Pirkanmaan käräjäoikeus antoi kesällä välituomion Parkanon surmasta. Silloin murhasta syytetty mies määrättiin mielentilatutkimukseen. Yhden epäillyn syytteet hylättiin ja muut kaksi saivat ehdollista tai lyhyen vankeustuomion.
 Tuomio ei ole lainvoimainen.
 Lue lisää:
 Surma paljastui kaksi kuukautta teon jälkeen: Parkanon murhasta vaaditaan elinkautista

Kadonnut mies löytyi surmattuna junaradan läheltä: Tekijä tuomittiin syyntakeettomana murhasta


Summary: Venäjä korostaa suvereenin internetin merkitystä.

Venäjän viranomaiset ilmoittavat varautuvansa ääritilanteeseen, jossa maa joutuisi maailmanlaajuisen verkon ulkopuolelle ja eristyksiin muusta maailmasta.
 Viranomaisten mukaan koe ei vaikuta internetin toimintaan. Venäjällä oman verkon suojaamista pidetään tärkeänä Yhdysvaltain "aggressiivisen kyberuhan varalta".
 Arvostelijoiden mukaan valvonta saattaa lisätä maan eristämistä ja lisätä verkon sensuuria.
 Kiistely laki, jolla voidaan katkaista verkkoyhteys kansainvälisiltä palvelimilta tuli voimaan marraskuussa. Maan viestintäministeriö on kiistänyt syytökset Venäjän eristämisestä.
 Järjestelmästä Venäjän "palomuuri"?
 Viestintäministeriön mukaan tänään maanantaina järjestettävällä harjoituksella pyritään takaamaan intenetin turvallisuutta.
 Presidentti Vladimir Putin allekirjoitti lain toukokuussa. Se mahdollistaa viranomaisille keskitetyn internetin valvonnan ja velvoittaa palveluntarjoajat hyväksymään valvontalaitteiston asennuksen.
 Presidentti Putin vakuutti vuosittaisessa lehdistötilaisuudessaan, että internetiä ei olla sulkemassa.
 Uuden käytännön on tarkoitus tulla voimaan vuonna 2021.
 Suurimmat yritykset ovat ryhtyneet asentamaan Deep Packet Inspection (DPI)-laitteistoa. Valvontaa harjoittaa Roskomnadzor.
 Kiinassa pääsyä ulkomaisille verkkosivustoille valvotaan Suuri palomuuri -järjestelmän avulla.

Venäjä testasi verkkoyhteyksiä ulkoisen hyökkäyksen varalta


Summary: Venäjältä on avattu suora junayhteys Venäjän vuonna 2014 Ukrainalta valtaamalle Krimin niemimaalle.

Venäjän ja Krimin niemimaan välillä kulkee nyt junia Pietarista ja Moskovasta.
 Kertshinsalmen ylittävän sillan junaraiteet avattiin virallisesti maanantaina. Presidentti  Vladimir Putin  matkusti ensimmäisessä junassa. Liikenneyhteyksillä Venäjä liittää niemimaan entistä tiukemmin itseensä, sillä ennen sillan valmistumista Venäjältä pääsi Krimille ainoastaan meri- tai lentoteitse.
 Maantiesilta avattiin toista vuotta sitten
 Rautatie kulkee salmen yli maantiesillan vierellä. Autoliikennesilta Mustanmeren ja Azovanmeren välillä avattiin toukokuussa 2018.
 Silta on Euroopan pisin, sillä on mittaa 19 kilometriä.
 Silta maksoi lähes neljä miljardia euroa. Tarkoituksena on lisätä rahtikuljetusten määrää ja houkutella Krimille matkailijoita.
 EU ja Yhdysvallat julistivat Krimin valtauksen vuoksi Venäjälle pakotteita. Venäjä perustelee Krimin liittämistä itseensä niemimaalla asuvien kansanäänestyksessä antamalla tuella yhdistämishankkeelle.
 Ukraina on valtauksen vastatoimena estänyt tavarakuljetukset Krimin alueen läpi. Myös Mustanmeren lauttayhteydet ovat haastavia vaihtuvien ja myrskyisien sääolojen vuoksi.

Video: Presidentti Putin tuli Krimille nyt junalla – vihki käyttöön Euroopan pisimmän rautatiesillan


Summary: Kirjaston ennakkoäänestyspaikalla käännytettiin huhtikuun eduskuntavaaleissa pois kymmeniä äänestäjiä.

Oulun pääkirjastossa huhtikuun eduskuntavaalien ennakkoäänestyksessä tapahtuneesta  vaalilain vastaisesta menettelystä  ei nosteta syytteitä.
 Syyttäjä epäilee kahden vaalitoimitsijan syyllistyneen virkavelvollisuuden rikkomiseen, mutta on pitänyt heidän syyllisyyttään rikoksiin vähäisinä ja on siten jättänyt syytteet nostamatta.
 Oulun pääkirjaston virastomestari ilmoitti ennakkoäänestyksen viimeisenä päivänä äänestämään saapuneille, että äänestysajan päättyessä kello 20 kirjasto sulkeutuu ja näiden tulee poistua rakennuksesta. Äänestyspaikalta poistettiin kymmeniä äänestäjiä. Vaalilain mukaan ajoissa ennakkoäänestyspaikalle saapuneella äänioikeutetulla on oikeus äänestää ennakkoäänestysajan päättymisestä huolimatta.
 Syyttäjän mukaan syy virastomestarin toimintaan on ollut hänen tietämättömyytensä lain sisällöstä. Virastomestarin toiminnan tarkoitus ei ole ollut vaikuttaa vaalin tulokseen. Virastomestarin syyllistymisestä vaalituloksen vääristämiseen ei ole näyttöä, eikä häntä vastaan nosteta syytettä.
 Ennakkoäänestystapahtumasta vastanneet kaksi vaalitoimitsijaa eivät ole puuttuneet virastomestarin toimintaan. Heidän tarkoituksensa ei kuitenkaan ollut vaikuttaa vaalin tulokseen. Näin ollen syyttäjä katsoo, että asiassa ei ole näyttöä vaalitoimitsijoiden syyllistymisestä vaalituloksen vääristämiseen.
 – Vaalitoimitsijoilla on siinä vaiheessa ollut niin raskas päivä takana ja virastomestarin toiminta oli niin yllättävä, etteivät he siihen enää pystyneet puuttumaan, erikoissyyttäjä  Hannu Koistinen  toteaa.
 Sen sijaan syyttäjä pitää todennäköisenä, että vaalitoimitsijat ovat rikkoneet vaalilain mukaisia velvollisuuksiaan. Syyttäjä on kuitenkin ottanut huomioon, että ennakkoäänestyksen kulkua hidastaneet tekniset ongelmat ovat myös vaikeuttaneet vaalitoimitsijoiden työskentelyä.
 Esitutkinnassa on kuultu rikoksesta epäiltynä myös Oulun kaupungin keskusvaalilautakunnan puheenjohtajaa. Hänen osaltaan asiassa on tehty päätös syyttämättä jättämisestä sillä perusteella, että asiassa ei ole näyttöä rikoksesta.

Oulun kirjastossa eduskuntavaalien ennakkoäänestyksessä tapahtuneesta virheestä ei nostettu syytteitä


Summary: Lappeenrantalainen Leena Kaijansinkko on jouluihminen, joka rakastaa käsillä tekemistä ja yhdessäoloa.

Omakotitalon julkisivu näyttää ihan tavalliselta Lappeenrannan Mäntylässä. Ikkunaan on ripustettu jouluvalot, mutta ei mitään, mikä eroaisi naapuritalojen julkisivusta.
 Kulman takana avautuu kuitenkin täysin toisenlainen maisema. Näkymä on jotain, mitä odottaa tullessaan jouluihmisen kotiin.
 Omakotitalon pihassa seisoo pieni mökki, jonka ikkunalla kurkkii tonttu. Mökin ikkunalaudalla palaa kynttilä, ja sisälle on aseteltu huolellisesti lisää punanuttuisia pikkuhahmoja. Niillä on kaikilla nimi ja tarina, jotka ovat saaneet inspiraationsa oikeista ihmisistä.
 – Poikamme osti vaimonsa kanssa Virolahdelta Lamin sukutilan. Sieltä purettiin vanhoja rakennuksia, ja otin talteen vanhoja lautoja. Niistä sitten rakennettiin tänne oma tonttutupa, kertoo  Leena Kaijansinkko .
 Teppana-tontun tupa rakennettiin kierrätysmateriaaleista. Mökin katto on perinteinen pärekatto.  Kalle Purhonen / Yle
 Kaijansinkkoa voi tituleerata jouluihmiseksi. Pihamökki syntyi, kun hän innostui pienistä tonttuovista, joita askarreltiin ja liimailtiin seiniin. Kaijansinkon makuun ne olivat kuitenkin liian pieniä. Sen vuoksi Kaijansinkon aviomies ja pojat rakensivat pihaan pärekattoisen tuvan.
 Aviomies  Jaakko Kaijansinkko  nikkaroi vielä viimeiseksi pienen postilaatikon Teppana-tontulle.
 – Katselen tätä aina olohuoneen ikkunasta ja nautin. Minulle tämä on paras joululahja, Leena Kaijansinkko huokaisee.
 Mökissa asuu lukuisia tonttuja, joilla on kaikilla nimet ja tarinat. Kalle Purhonen / Yle
 Tontun tupa näkyy Kaijansinkkojen olohuoneen ikkunasta. Sen ihastelu on Leena Kaijansinkon lempipuuhaa.  Silva Nieminen / Yle
 Joulun avaus ystävien kanssa
 Sisälle Kaijansinkkojen olohuoneeseen on kokoontunut joukko pitkäaikaisia ystäviä, joiden kanssa on pidetty yhtä jo iät ja ajat. Yhdessä juhlitaan joulua ja muitakin pyhiä sekä touhutaan yhdessä.
 Kaijansinkot ovat asuneet samassa osoitteessa jo 40 vuotta. Talon laudoitus on tuotu Virojoelta, josta Leena on kotoisin. Kaappikello on Jaakko Kaijansinkon tekemä. Joulukoristeita on saatu ystäviltä, pieni jouluseimikoriste on rakkaalta serkulta. Tarinoita on joka puolella.
 – Kaikki täällä on vanhaa. Mutta niin olemme mekin, Leena Kaijansinkko sanoo, ja ystäväporukka repeää nauruun.
 Kaijansinkkojen ystäväpiiri kokoontuu juhlimaan erilaisia tilaisuuksia ympäri vuoden.  Silva Nieminen / Yle
 Nyt joukko on kutsuttu juhlimaan joulun avausta. Tarjolla on torttuja, glögiä ja riisipuuroa. Musiikkina on joululauluja. Ilmassa on naurua ja puheensorinaa.
 Kaijansinkko myöntää hurahtaneensa jouluun jo pienenä lapsena. Silloin hän istui hevosreessä perheen kanssa matkalla kirkkoon. Kynttilät ja kavioiden kopse lumisessa maisemassa tekivät lähtemättömän vaikutuksen pieneen Leenaan.
 Nykyisin jouluaattoa vietetään oman perheen kesken. Lapset perheineen saapuvat Lappeenrantaan, haudoilla käydään sytyttämässä kynttilät, ja illalla oveen koputtaa joulupukki.
 Varsinainen kuusi kannetaan sisään vasta aaton kynnyksellä. Pikkukuusi sopii pikkujouluihin.  Silva Nieminen / Yle
 Joulukortit tammikuussa
 Leena Kaijansinkko aloittaa jouluun valmistautumisen kesäkuussa. Silloin alkaa käpykranssien koristelu. Niitä Kaijansinkko maalaa pihalla spraymaalilla. Kranssien lisäksi Kaijansinkko askartelee tonttuja, tekee savienkeleitä ja suunnittelee joulukortteja.
 Samoihin aikoihin alkaa myös lahjojen hankinta.
 – En osta paljon valmislahjoja, vaan teen itse, Kaijansinkko kertoo.
 Joulukorttien ajatus Kaijansinkolla muhii päässä jo pitkin vuotta. Kortteja hän alkaa askarrella jo tammikuussa.
 Välillä Kaijansinkko maalaa jouluisia kuvia, toisinaan kerää materiaalit luonnosta. Vaikka kortit jo heti vuoden alussa, on kyse ennemminkin joulun päättämisestä kuin vielä uuden aloittamisesta.
 – Kun olen askarrellut kortit, kerään kaikki koristeet pois.
 Leena Kaijansinkko tekee joka vuosi satoja kortteja. Kuvassa menneiden vuosien taidonnäytteitä.  Silva Nieminen / Yle
 Parhaimmillaan Kaijansinkon korttipajassa on syntynyt satoja joulukortteja. Tänä vuonna postin lakko iski vaikealla hetkellä, minkä vuoksi Kaijansinkko toimitti kortteja ihmisille isolta osin henkilökohtaisesti.
 Vaikka Kaijansinkkojen koti on täynnä tonttuja, on yksi asia tarkkaa. Varsinainen joulukuusi kannetaan sisään vasta aaton kynnyksellä.
 Joulussa kaikista parasta on yhdessäolo.
 – Sellainen sydämen lämpö ja läheisyys. Ne ovat hyvin tärkeitä joulussa, Kaijansinkko sanoo.

Leena Kaijansinkko rakastaa joulua niin paljon, että hän tekee sata joulukorttia heti joulun jälkeen ja aloittaa lahja-askartelun jo kesällä


Summary: Mies oli koostanut videon pääasiassa aliupseerikurssin aikana kerätyistä kuvista ja videoista.

Kajaanin käräjäoikeus on tuominnut yhden miehen palvelusrikoksesta.
 Kainuun prikaatissa palvellut liperiläinen mies julkaisi viime vuonna Youtubessa videon, joka rikkoi palvelukseen kuuluvia velvollisuuksia sekä sotilaallista järjestystä koskevia ohjesääntöjä.
 Videolla eri henkilöt ovat muun muassa esitelleet sukupuolielimiään, esiintyneet epäsotilaallisissa asuissa ja käyttäneet päihteitä sotilasalueella.
 Mies oli koostanut videon pääasiassa aliupseerikurssin aikana kerätyistä kuvista ja videoista, joita oli otettu miesten tuvissa sotilasalueella Kajaanissa.
 Tuomion mukaan mies on videoita tehdessään ja sitä jakaessaan muun muassa esittänyt siveetöntä materiaalia kasarmialueella ja tehnyt palvelusaikana tallenteita ilman yksikön päällikön lupaa.
 Kainuun prikaatin tiedottaja  Satu Hujanen  kertoo, että Puolustusvoimilla on  some-ohjeet  varusmiehille ja reserviläisille. Hujasen mukaan varusmiehet ovat tietoisia siitä, että somessa törttöilystä seuraa esitutkinta
 – Yleensä ohjeita noudatetaan. Välillä on näitä yksittäisiä hölmöilyjä porukalla.
 Videon tehnyt ja sitä levittänyt mies tuomittiin palvelusrikoksesta 15 päiväsakkoon, josta mies joutuu maksamaan 90 euroa. Sen lisäksi hänen täytyy maksaa 80 euroa rikosuhrimaksua valtiolle. Tuomio ei ole vielä lainvoimainen.
 Asiasta kertoi ensin  Savon Sanomat .
 Lue myös:
 Armeijan harjoituksista vuotaa liikaa tietoja sosiaaliseen mediaan – Puolustusvoimat näreissään: "Emme todellakaan halua, että huudellaan, että täällä ollaan"

Aliupseerikurssilaiset esittelivät sukupuolielimiään Youtube-videolla – yksi tuomittiin palvelusrikoksesta


Summary: Keskusrikospoliisin mukaan veroja on vältetty noin 1,7 miljoonaa euroa.

Airiston Helmestä tehty verotarkastus on valmistunut, kertoo  Turun Sanomat.
 Tutkinnanjohtaja  Tomi Taskila  keskusrikospoliisista kertoo lehdessä, että veroja on vältetty noin 1,7 miljoonaa euroa.
 Turun Sanomien mukaan Airiston Helmen esitutkinta sen sijaan kestää ainakin vuoden 2020 loppuun. Lukuisiin oikeusapupyyntöihin odotetaan vastauksia ulkomailta.
 Tutkinnassa epäillään muun muassa törkeää rahanpesua, törkeää veropetosta, törkeää kirjanpitorikosta sekä työeläkemaksupetosta.
 Viranomaiset iskivät talousrikoksista epäillyn Airiston Helmen tiloihin Turun saaristossa runsas vuosi sitten syyskuun 22. päivänä.
 Poliisi pidätti tuolloin kolme henkilöä ja  takavarikoi  3,5 miljoonaa euroa rahaa sekä tietokoneita ja kovalevyjä.
 Lue lisää:
 Hovioikeus piti Airiston Helmi -miljoonatakavarikon edelleen voimassa
 Mitä kuuluu Airiston Helmelle? Talousrikoksista epäilty yhtiö myy saariaan ja saa niin tehdä, koska takavarikossa on tarpeeksi käteistä
 Verottaja Airiston Helmen suurimpia velkojia – toistaiseksi saatavistaan on ilmoittanut kolme tahoa
 Airiston Helmen ratsioissa kiinniotettu venäläismies vapautettiin tutkintavankeudesta

TS: Airiston Helmen verotarkastus valmistunut, esitutkinta jatkuu


Summary: Poliisi selvittää vainajan henkilöllisyyttä.

Juankoskelta Kuopiosta on löytynyt vedestä tuntematon vainaja, Itä-Suomen poliisi  tiedottaa .
 Poliisi, pelastus ja ensihoito saivat hieman kahden jälkeen ilmoituksen todennäköisestä vainajasta. Menehtynyt on nainen ja poliisi tutkii asiaa kuolemansyyn selvittämisenä.
 Naisen henkilöllisyys on toistaiseksi tuntematon. Vainaja on noin 50–70-vuotias ja pitkätukkainen. Hänellä oli vihertävä takki ja mustat housut. Jos tunnistat poliisin tiedotteessa mainittuihin tuntomerkkeihin sopivan naisen, poliisi pyytää ilmoittamaan asiasta hätäkeskukseen.

Nainen löytyi kuolleena vedestä Juankosken Pyykkiniemestä


Summary: Maksukorttien häiriö osui maanantai-iltapäivään.

S-pankin maksukortteja vaivannut häiriö on saatu korjattua, kertoo S-pankin viestintäpäällikkö  Aleksi Moisio .
 S-pankin maksukorteissa oli maanantaina iltapäivästä valtakunnallisia häiriöitä. Osa korteilla tehtävistä suorituksista onnistui häiriön aikana, mutta osa jäi matkalle.
 Maksukorttien häiriöstä kertoi ensimmäisenä  Iltalehti .

S-pankki: Maksukorttien häiriö on saatu korjattua


Summary: STTK:n pääekonomistin mukaan valtakunnansovittelijan viimeviikkoinen sovintoesitys olisi voinut heikentää työllisyyttä.

Valtakunnansovittelijan yritys ratkaista teollisuuden palkkakiista herättää arvostelua palkansaajapuolella.
 Sekä palkansaajia edustava Teollisuusliitto että työnantajajärjestö Teknologiateollisuus  hylkäsivät perjantaina valtakunnansovittelija  Vuokko Piekkalan  sovintoesityksen.
 Toimihenkilökeskusjärjestö STTK:n pääekonomisti  Patrizio Lainà  pitää sovintoesitystä erikoisena.
 – Sovittelijan ehdotus on siinä mielessä tiukka, että siinä lähdetään supistamaan ostovoimaa tällaisessa taloudellisessa tilanteessa. Vähän ihmettelin sitä kyllä, Lainà sanoo.
 Lainà sanoo, että jo inflaatio söisi sovittelijan tarjouksen, mutta työnantajaleirissä näkemys on toinen.
 Valtakunnansovittelija esitti vientiteollisuuteen ensi vuodelle 1,2–1,3 prosentin korotusta. Vuodelle 2021 esitys oli 1,6 prosenttia, josta osa jaettaisiin yritys- tai työpaikkakohtaisesti.
 Valtiovarainministeriö ennustaa, että inflaatio nousee 1,3 prosenttia vuonna 2020 ja 1,6 prosenttia vuonna 2021.
 – Sen tiedon varassa mikä meillä tulevaisuudesta on, sovintoesitys olisi turvannut ja vahvistanut palkansaajien ostovoimaa, sanoo Teknologiateollisuuden pääekonomisti  Petteri Rautaporras .
 Hänen mukaansa eri arviot tulevien vuosien inflaatiosta vaihtelevat prosentin ja puolentoista välillä. Rautaporras sanoo, että ostovoiman vahvistuminen on vielä selvempää, kun otetaan huomioon niin sanotut palkkaliukumat eli korotukset, joita yritykset antavat työntekijöilleen sopimuskorotusten lisäksi.
 Rautaporras tulkitsee, että palkansaajille tulisi myös kolme palkallista lisävapaapäivää, koska niin sanotuista kiky-päivistä luopuminen lyhentäisi työaikaa.
 Viime vaalikauden kilpailukykysopimukseen kuulunut  työajan pidennys ilman korvausta  on tulehduttanut syksyn työehtosopimusneuvotteluja.
 Miten käy talouskasvulle? Näkemykset aivan erilaiset
 Patrizio Lainà painottaa, että palkankorotukset vaikuttavat olennaisesti Suomen tulevien vuosien talouskasvuun. Hän kummeksuu, että sovintoesityksessä tarjotut palkankorotukset jäisivät matalammaksi kuin valtiovarainministeriön ennakoimat korotukset, joiden varaan ministeriö on perustanut arviotaan Suomen talouskasvusta.
 Sovittelija esitti vientiteollisuuteen kahdelle vuodelle yhteensä noin 2,8 prosentin korotuksia. Ministeriön ennuste sen sijaan nojaa Lainàn mukaan 2,3 % ja 2,1 % sopimuskorotuksiin ensi ja seuraavana vuotena.
 – Jos sopimuskorotuksissa jäädään tuon alle, myös kulutuskysyntä, joka kannattelee talouskasvua seuraavina vuosina, jää todennäköisesti ennustettua alemmaksi, Lainà sanoo.
 Petteri Rautaportaan mukaan talouskasvun kannalta kulutuskysyntää keskeisempi on kustannuskilpailukyky eli palkankorotusten pysyminen tärkeimpiä kilpailijamaita matalampana.
 – Mitä vahvempi kilpailukyky on, sitä paremmat kasvun ja työllisyyden kehityksen edellytykset ovat, hän sanoo.
 Rautaporras jatkaa, että vientiteollisuuden kilpailukykyyn vaikuttavat paitsi teollisuuden omat palkankorotukset, myös kustannuskehitys kotimarkkinoilla.
 Teknologiateollisuuden ja Teollisuusliiton neuvotteluissa ei ole kyse vain teollisuuden palkoista, sillä palkkaneuvottelujen avausratkaisun odotetaan näyttävän suuntaa, millaiset palkankorotukset pari miljoonaa suomalaista saavat.
 – On tärkeää, että koko kansantaloudessa ansiokehitys tukee kilpailukykyä, Rautaporras vaatii.
 STTK:n Lainà epäilee, että kustannuskilpailukyvyn parantaminen ostovoimaa supistamalla ei nykyisessä taloustilanteessa parantaisi työllisyyttä vaan voisi jopa heikentää sitä.
 STTK:n Lainà: Kilpailukyky kestäisi suuremmat korotukset
 Palkansaaja- ja työnantajaleirin ekonomisteilla on myös aivan eri näkemykset siitä, millaiset palkankorotukset pitäisivät teollisuuden palkat kilpailukykyisinä tärkeimpiin kilpailijamaihin verrattuna.
 Patrizio Lainà sanoo, että Suomen kilpailukyky pysyisi ennallaan, vaikka sopimuskorotukset olisivat kahden vuoden aikana neljän prosentin luokkaa eli selvästi suuremmat kuin mitä sovittelija esitti.
 Hänen mukaansa noin neljän prosentin sopimuskorotukset pitäisivät ansiokehityksen samantasoisena kuin Suomen tärkeimmissä kilpailijamaissa.
 Petteri Rautaportaan mukaan hylätty sovintoesitys olisi nostanut palkkoja niin paljon, että viime vuosien kilpailukyvyn koheneminen olisi alkanut olla uhattuna.
 – Siten vaikutukset työllisyyteen voivat hyvinkin olla jo tässä vaiheessa negatiivisia. Kun talouden näkymät ovat utuisia, ja Suomessa on kohtalaisen jäykät työmarkkinat, kustannuskilpailukyvyn merkitys nousee näissä oloissa arvoon arvaamattomaan tulevina vuosina.
 "Palkansaajien osuus kansantulosta jo valmiiksi ennätysalhainen"
 STTK:n Lainàn mukaan sovintoesitys olisi pienentänyt myös palkansaajien osuutta kansantulosta, koska palkankorotukset eivät olisi vastanneet inflaatiota ja tuottavuutta. Se tarkoittaa, että pääomatulojen osuus kasvaisi.
 – Palkansaajien osuus kansantulosta on pienentynyt aika paljon viime vuosina. Olemme jo ennätysalhaisissa lukemissa, Lainà sanoo.
 Mitä palkkakierroksen avaussopimuksen lykkääntyminen tarkoittaa?
 Lainà ennakoi, että venyminen lisää työtaistelujen todennäköisyyttä.
 Toinen asia on, että työntekijät joutuvat odottamaan palkankorotuksiaan. Mitä enemmän palkankorotukset viivästyvät, sitä tärkeämmäksi kysymys niiden takautuvasta maksamisesta muuttuu neuvotteluissa, mikä lisää osaltaan painetta, Lainà sanoo.
 Lisää aiheesta:
 Analyysi: Vääntö suomalaisten palkankorotuksista lykkääntynee ensi vuoteen – Uudet, laajemmat työtaistelut voivat uhata
 Syksyn palkkaneuvottelujen avainkysymys: Kuka avaa kiky-tuntien umpisolmun?
 Tässä 5 syytä, miksi pitäisi kiinnostua kuumasta työmarkkinasyksystä – Pian selviää, jatkuvatko kiky-tunnit ikuisesti

Hylätty esitys teollisuuden palkoista ihmetyttää palkansaajia: "Supistaisi ostovoimaa tässä taloustilanteessa" – Työnantajat täysin eri linjoilla


Summary: Moni sairaanhoitaja miettii alan vaihtoa. Ylen haastattelussa kävi ilmi, että yhtenä syynä oli huono johtaminen.

Hoitoalan johtajien pitää murtaa pelon kulttuuri ja kuunnella alaisia, jos hoitajien joukkopako halutaan välttää. Näin sanovat Tehyn puheenjohtaja  Millariikka Rytkönen  ja johtamisen asiantuntija  Pekka Järvinen .
 Yle kertoi maanantaiaamuna  hoitoalaa uhkaavasta kokeneiden sairaanhoitajien joukkopaosta. Juttu perustui kymmenen eri puolilla Suomea työskentelevän hoitajan haastatteluun.
 Tyytymättömyyden yhdeksi syyksi mainittiin huono johtaminen.
 Johdon pidettävä huolta, että työntekijät uskaltavat puhua
 Organisaatiopsykologi Pekka Järvisen mukaan julkiset organisaatiot ovat aina olleet hyvin hierarkkisia. Työyhteisöt ovat suuria ja ylin johto on kaukana työntekijöistä.
 Yksisuuntainen ylhäältä alas johtaminen vähenee keskustelukulttuuria parantamalla. Johdon pitää varmistaa, että tieto tavoittaa kaikki työntekijät ja että kaikkiin työntekijöiden kysymyksiin vastataan.
 Jos työntekijöiden aloitteisiin ei reagoida, on vaarana, että työntekijät passivoituvat ja kyynistyvät.
 – Lähiesimiehetkään eivät aina ole perillä, mitä erilaisten muutosten taustalla on. Jos he eivät pysty perustelemaan päätöksiä työntekijöille, ollaan suurissa vaikeuksissa, Järvinen sanoo.
 Organisaatiopsykologi Pekka Järvisen mukaan johdon pitäisi etsiä ratkaisuja yhdessä työntekijöiden kanssa.  Organisaatiokonsultointi Praxis Oy
 Tiedon pitää kulkea myös työntekijöiltä johtajille. Johdon pitää huolehtia, että työntekijät uskaltavat puhua mahdollisista ongelmista ylöspäin.
 – Ylempänä pitää ymmärtää, miltä se arki näyttää, Järvinen sanoo.
 Henkilöstön pitää pystyä luottamaan siihen, että ongelmien esiin nostamisesta ei koidu itselle ongelmia.
 – Meillä elää pelon kulttuuri aika vahvana. Johdon pitää sanoa, että he haluavat kritiikkiä ja ratkaisuehdotuksia, Järvinen sanoo.
 Tehyn listassa on kolme muutosta, joilla hoitajapako pysäytetään
 Sosiaali- ja terveysalan ammattijärjestö Tehyn puheenjohtaja Millariikka Rytkönen kertoo, että hoitajien tyytymättömyys työoloihin ja halukkuus vaihtaa alaa ovat tulleet valitettavan tutuiksi.
 1. Enemmän aikaa ja turvaa työhön
 Rytkösen mukaan hoitajien resurssit eivät enää riitä kaikkien tehtävien kunnolliseen hoitamiseen. Taustalla on jatkuva säästäminen.
 Jatkuva vaatimusten kiristäminen tekee työstä raskasta ja kuormittavaa. Työ muuttuu mahdottomaksi, kun eettinen omatunto joutuu liian tiukille.
 – Omaa työtään ei enää saa tehdä hyvin, Rytkönen sanoo.
 Myös hoitoalaan liittyvä lisääntynyt väkivalta ja siihen liittyvä turvattomuus heikentävät työoloja.
 2. Kilpailukykyinen palkka
 Sairaanhoitajaliiton mukaan  hoitajien peruspalkka on ilman lisiä keskimäärin 2 445 euroa kuukaudessa. Palkka on pienempi kuin Ruotsissa, Norjassa, Tanskassa ja Islannissa, vaikka vertailussa huomioidaan elinkustannukset.
 Millariikka Rytkösen mukaan hoitajat ovat alkaneet huomata, että saman rahan saa helpommalla muualta. Hoitajat työllistyvät hänen mukaansa todella hyvin muille aloille.
 – Jos asiaa ajatellaan eurojen kautta, maksaa sairaanhoitajan kouluttaminen yhteiskunnalle 35 000 euroa. Tähänkö meillä on varaa? Rytkönen kysyy.
 Tehyn tavoitteena  on kevään palkkaneuvotteluissa, että hoitajat saavat 1,8 prosenttiyksikköä muita aloja korkeammat korotukset 10 vuoden ajan, jotta naisvaltainen ala saisi kurottua umpeen eron miesvaltaisten alojen palkkoihin.
 3. Hoitajien kuunteleminen ja parempi johtaminen
 Sairaanhoitajat ovat tuoneet ongelmia esille jo vuosia, mutta Rytkösen mukaan se on tuntunut lähinnä "tuuleen huutamiselta".
 – Olen esittänyt tämän kysymyksen kunta-alan työmarkkinajohtaja  Markku Jaloselle , että etkö sinä ole yhtään huolissasi, mistä saat jatkossa työntekijät? Rytkönen sanoo.
 Millariikka Rytkönen muistuttaa, että potilasturvallisuus on työnantajan vastuulla.
 – Meistä jokainen voi miettiä, haluaako mennä hoidettavaksi uupuneelle ammattilaiselle.
 Tehyn puheenjohtaja Millariikka Rytkönen toivoo muutosta sairaanhoitajien tilanteeseen. Pekka Tynell / Yle
 Aiheesta aiemmin:
 Hoitoalalla kytee kokeneiden sairaanhoitajien joukkopako, yksi syy huono johtaminen: "Te menetitte hyvän hoitajan, minä en menettänyt mitään"

Näiden asioiden pitäisi muuttua, että hoitajapako pysähtyisi – Tehyn puheenjohtaja ja johtamisen asiantuntija kertovat


Summary: Islantia viime viikolla vaivanneen lumimyrskyn arvioidaan olleen pahimpia miesmuistiin.

Islannissa viime viikolla riehunut lumimyrsky on koetellut maan hevoskantaa. Islanninhevoset ovat tottuneet selviytymään ulkosalla lähes missä tahansa säässä, mutta viime viikon myrsky on ollut niillekin liikaa.
 Islantilaisten tiedotusvälineiden mukaan hevosten omistajat ovat kaivaneet nietoksista jo 80 kuollutta eläintä ja yli sata on kateissa.
 – Hevosten luokse ei päässyt kahteen, kolmeen päivään, hevosia ei kertakaikkiaan nähnyt. Niissä oloissa ei ole mitään tehtävissä, hevoset ovat sen ajan ilman ruokaa ja vettä, kertoo eläinlääkäri  Sigríður Björnsdóttir  Islannin yleisradion  RUV:n uutisessa .
 Hän kertoo työskennelleensä Islannissa eläinlääkärinä 25 vuotta, eikä koskaan ole kokenut vastaavaa myrskyä.
 RUV:n haastattelemat hevosten omistajat ovat lohduttomia, sillä heillä on voimakas tunneside eläimiin.
 Omistajat kertovat tehneensä kaikkensa auttaakseen hevosia, eivätkä ole itsekään päässeet lepäämään useaan päivään. Tästä huolimatta osa hevosista on kuollut paksuun hankeen.

Yli sadan hevosen pelätään kuolleen hankeen Islannin lumimyrskyssä


Summary: Lentokonevalmistaja vaihtoi toimitusjohtajaansa palauttaakseen yhtiön nauttiman luottamuksen.

Lentokoneita ja satelliitteja valmistava Boeing-yhtiö on ollut vaikeuksissa siitä lähtien, kun sen uusin matkustajakonemalli, 737 MAX joutui maaliskuussa lentokieltoon kahden tuhoisan onnettomuuden jälkeen. Viime viikolla  yhtiö päätti ensi tammikuussa keskeyttää  konemallin tuotannon.
 Koneilla tapahtui viiden kuukauden sisällä kaksi tuhoisaa onnettomuutta, joissa kuoli yhteensä 346 ihmistä. Ensimmäinen onnettomuus tapahtui Indonesiassa viime vuoden lokakuussa, jälkimmäinen Etiopiassa tämän vuoden maaliskuussa.
 Boeing 737 MAX -kone ennen lentokieltoa. Justin Lane / EPA
 Nyt yhtiön toimitusjohtaja  Dennis Muilenburg  on eronnut. Yhtiön hallituksen puheenjohtaja  David Calhoun  toimii toimitusjohtajana 13. tammikuuta alkaen.
 – Yhtiön hallitus päätti, että johdon vaihto oli tarpeen luottamuksen palauttamiseksi sen suhteen, että yhtiö tekee töitä korjatakseen suhteensa viranomaisten, kuluttajien ja muiden asianosaisten kanssa, yhtiö sanoi tiedotteessaan.

Boeingin toimitusjohtaja erosi, taustalla onnettomuusmallin aiheuttama kriisi


Summary: Kouvola lomauttaa ensi vuonna kasvatus- ja opetushenkilökuntaansa korkeintaan kahdeksi viikoksi.

Kouvolan kaupunki lomauttaa ensi vuonna työntekijöitään saadakseen aikaiseksi viiden ja puolen miljoonan euron säästöt.
 Pääosin kaupungin työntekijät lomautetaan kolmeksi viikoksi. Kasvatus- ja opetushenkilökuntaa lomautetaan enintään kahdeksi viikoksi.
 Kouvolan  henkilöstölomautuksista  on maanantaina kanneltu sekä aluehallintovirastoon että oikeuskanslerille.
 Molemmat kantelut on tehnyt ruotsinkielisen Svenska Lekskolan -päiväkodin toimitusjohtaja  Jaakko Forsell .
 – Tällaisia päätöksiä ei voi millään lailla hyväksyä. Kaikessa päätöksenteossa pitäisi olla ensisijaisena lapsen etu. Lapsen oikeus turvalliseen ja terveelliseen oppimisympäristöön ja opetus- tai varhaiskasvatussuunnitelman mukaiseen toimintaan ei toteudu näiden lomautusten aikana.
 Adressiin kertyi yli 300 nimeä
 Lomautusten suurimmat uhat kohdistuvat Forsellin mielestä tuen tarpeessa oleviin lapsiin.
 – He eivät saa tarvitsemaansa tukea koulussa tai päiväkodissa. Sitä myötä kiusaaminen voi lisääntyä. On olemassa myös konkreettinen turvallisuusuhka, jos ajatellaan, että pienellä henkilöstömäärällä on enemmän lapsia vastuullaan.
 Forsellin huoli kohdistuu myös lasten oppimiseen.
 – Voi käydä niin, että esiopetuksessa olevalla lapsella on eskariopettaja lomautettuna pari viikkoa keväällä. Sitten hänen pitäisi aloittaa koulun eka luokka, ja ensimmäisen luokan opettaja onkin lomautettuna syksyllä, jolloin oppilas kärsii lomautuksista tuplasti.
 – Yhdeksäsluokkalaisten kohdalla voi käydä niin, että koko opetussuunnitelma menee lomautusten takia pipariksi. Opiskelu- tai lukiopaikka voi jäädä sen takia saamatta, etteivät yhdeksännen luokan tavoitteet täyty. Vaikutukset voivat olla tosi pitkäkantoisia.
 Kantelunsa tueksi Forsell keräsi viikon ajan nimiä nettiadressiin. Niitä kertyi yli 300 kappaletta.
 – Olen hyvin tyytyväinen. Kaupunkilaiset ovat lähteneet hyvin mukaan. Muutamia skeptisiä on ollut, jotka ovat sanoneet, että eihän tämä mihinkään vaikuta. He saattavat olla oikeassakin, mutta ainakin on yritetty.
 Forsell toivoo, että kantelu estäisi lomautukset, mutta epäilee sitä samalla.
 – Tavoitteenani on myös tuoda julkisuuteen lomautusten seuraukset, ja toivoa ettei ainakaan kukaan muu enää jatkossa tee tällaisia tyhmyyksiä.
 Avi ei voi estää lomautuksia
 Etelä-Suomen aluehallintovirastosta ja oikeuskanslerin toimistosta vahvistetaan, että kantelu henkilöstölomautuksista on saapunut maanantaina.
 Esimerkiksi aluehallintovirasto voi kuitenkin ainoastaan tutkia, onko kunta toiminut lain mukaan. Kanteluiden käsittelyajat ovat vähintään kahdeksan kuukautta. Lomautukset voisivat näin ollen tulla ja mennä ennen avin päätöstä.
 – Emme pysty estämään lomautuksia, vaikka huomaisimme, että niissä olisi jotain lainvastaista. Meillä ei ole toimivaltaa. Voimme korkeintaan antaa kunnalle huomautuksen, jos siellä on tapahtunut jotain laitonta. Kaikki on sitten ehtinyt jo tapahtua, ylitarkastaja  Asta Sark  sanoo.
 Sark korostaa että kunnilla on itsehallinto, eikä avi voi puuttua tarkoituksenmukaisuuskysymyksiin.
 – Kunnan pitää varmistaa, että kaikki pyörii, kuten ennenkin. Lomautukset pitää järjestää niin, ettei turvallisuus vaarannu.
 Sarkin mukaan aviin on aiemminkin kanneltu opetushenkilöstöön kohdistuneista lomautuksista. Huomautettavaa ei ole kuitenkaan löytynyt.
 – Ei niissä ole ilmennyt mitään lainvastaista, että oppilailla olisi ollut hätä.
 Myös OAJ aikoo valittaa
 Myös opettajien ammattijärjestö OAJ:n Kouvolan paikallisyhdistys aikoo tällä viikolla jättää lomautuspäätöksestä oikaisuvaatimuksen kaupunginhallitukselle.
 – Lomautuspäätös johtaa laittomiin tilanteisiin, joissa lapsen oikeutta turvallisuuteen ja opiskeluun ei pystytä takaamaan. Sen takia päätös pitäisi perua, paikallisyhdistyksen puheenjohtaja  Olli-Pekka Hakkarainen  sanoo.
 Jos oikaisuvaatimus hylätään, paikallisyhdistys aikoo tehdä kunnallisvalituksen hallinto-oikeuteen.
 – Päätös tuntuu väärältä, ja sen takia tässä pyritään kaikki mahdolliset keinot käyttämään.
 Kouvolan opetusjohtajan mukaan lomautukset  on tarkoitus suunnitella huolellisesti.  Kouvolalla on kokemuksia opettajien lomautuksista vuodelta 2013.
 – Meillä on tuoreessa muistissa, miten asiat silloin menivät. Se on hyvä pohja suunnittelulle, opetusjohtaja  Veikko Niemi  kommentoi Ylelle lokakuussa.
 Yle ei tavoittanut Niemeä kommentoimaan kanteluita.
 Seuraavaksi Kouvola valmistelee tarkemmat lomautussuunnitelmat, jotka hyväksytään lautakunnissa. Lomautusten ajankohdat ovat selvillä tammi-helmikuussa.
 ''Ei nokan koputtamista''
 Kouvolan kaupunginhallituksen puheenjohtaja  Harri Helminen  (sd.) ei yllätty kuullessaan, että henkilöstölomautuksista on tehty kanteluja.
 – Itse uskoinkin, etteivät lomautukset ole näin taputeltu, vaan kyllä niitä käsitellään vielä eri instansseissa. Nämä ovat vaikeita ja ikäviä asioita. Suomessa on mahdollisuus valittaa päätöksistä, jolloin ne menevät asianmukaiseen käsittelyyn. Ei siinä ole sen kummempaa nokan koputtamista meillä.
 Pidätkö mahdollisena, että lomautuspäätös vielä muuttuisi?
 – En mieti sitä näin, katsomme aina tilanteen kerrallaan, ja elämme tässä ajassa. Kyllähän tämä asia on harkittu moneen kertaan, ja sitä on varmaan aika vaikea muuttaa. Meidän pitää yrittää saada taloutta kuriin, Helminen toteaa.

Kouvolan lomautuksista on tehty kaksi kantelua – myös opettajien paikallisyhdistys aikoo valittaa


Summary: Kauhavalla vapaaehtoisten järjestämässä jouluaaton juhlassa syödään hyvin ja jaetaan lahjoituksena saadut lahjat, mutta ovella ei kenenkään yksinäisyyttä udella.

Aaton juhlassa lauletaan joululauluja, syödään jouluruokia ja luetaan jouluevankeliumi. Syömättä jääneet ruuat pakataan juhlavieraille kotiinviemisiksi.
 – Huomenna on sellainen joulujuhla, että oksat pois. Meille tulee sekä yksinäisiä että ei välttämättä niin yksinäisiä ihmisiä, jotka haluavat olla porukassa. Me järjestämme tämän siksi, että kenekään ei tarvitse olla yksin, juhlan toinen järjestäjä  Marjo Hannula  sanoo.
 Yksinäisten joulujuhla järjestettiin ensimmäisen kerran Kauhavalla vuonna 2011. Vuodesta 2013 järjestelyvastuussa on Hannulan lisäksi ollut  Miia Vistbacka .
 Marjo Hannula on vetovastuussa Yksinäisten joulujuhlasta nyt yhdeksättä kertaa. Hän toivoo uusia vapaaehtoisia suosiotaan kasvattaneen juhlan vetäjiksi.  Tuomo Rintamaa/Yle
 Juhlatilana on Kauhavan vapaakirkko, mutta kirkollinen tilaisuus ei ole. Kirkon ovella ei myöskään arvioida juhlijoiden yksinäisyyttä.
 – Kaikki ovat tervetulleita. Ohikulkijoille voimme huikata, että tulkaa syömään. Kaikille jotka sisään kävelevät, tarjotaan ruokaa, lahjoja ja tunnelmaa, Hannula nauraa.
 Uusia vapaaehtoisia kaivataan
 Kauhavalaisyritykset ja kaupunkilaiset ovat mukana lahjoituksin. Paikallinen ruokatehdas lahjoitti juhlaväelle joululaatikot. Joulukinkkuja on saatu lahjoituksena Kauhavalaisilta kaupunginvaltuutetuilta.
 Lahjapaperiin on kääritty muun muassa kahvipaketteja, suklaarasioita ja villasukkia. Miehille ja naisille tehdään erilaiset paketit.
 Miia Vistbacka paketoi lahjoituksia joulupaperiin. Yksinäisten joulujuhla on muodostunut Kauhavalla perinteeksi, jota tekijät haluaisivat siirtää eteenpäin. Tuomo Rintamaa/Yle
 Hannulalle ja Vistbackalle tämä vuosi on yhdeksäs ja viimeinen kerta järjestelyvastuussa. Kaksikko aikoo antaa sijaa uusille vapaaehtoisille tämän joulun jälkeen.
 – Olemme tehneet tätä niin pitkään ja meillä alkaa olla omaa perhettä. Vietämme heidän kanssaan joulua. Tämä on ihan helppo homma. Kun jatkaja saadaan, niin me kyllä opetamme, Hannula lupaa.
 Työn jatkajille neuvo on, että tärkeintä on halu auttaa.
 – Tarvitaan halu ja hyvää tahtoa. Tietysti pitää myös jouluaattona olla aikaa olla paikalla järjestelemässä, Vistbacka listaa.

Yksinäisten joulujuhlassa ei tarvitse yksinäisyyttään todistaa


Summary: Alun perin kaasuputken oli määrä valmistua ensi vuoden alussa.

Itämeren pohjassa kulkevan Nord Stream 2 -kaasuputken valmistuminen viivästyy todennäköisesti useita kuukausia Yhdysvaltojen asettamien pakotteiden takia.
 Saksan hallituksen transatlanttisten suhteiden koordinaattori  Peter Beyer  arvioi radiohaastattelussa maanantaina, että putki valmistuisi ensi vuoden jälkipuoliskolla. Venäjältä Saksaan kaasua kuljettavan putken oli alun perin määrä valmistua ensi vuoden alussa.
 Ilkka Kemppinen / Yle
 Putkihankkeen taustalla olevan yrityskonsortio arvioi, että putkea pitäisi asentaa vielä 160 kilometriä ja valmiina on yli 2 300 kilometriä.
 Yhdysvaltain presidentti  Donald Trump  hyväksyi varhain lauantaina Suomen aikaa pakotteet kaasuputken rakentajayhtiöitä kohtaan. Samana päivänä sveitsiläinen Allseas-yritys ilmoitti keskeyttäneensä putken rakentamisen Itämerellä.
 Venäjä vaatii, että kaasuputki rakennetaan valmiiksi pakotteista huolimatta.
 Lue myös:
 Yhdysvaltain kongressi hyväksyi Nord Stream -pakotteet – käytännön vaikutukset epäselviä
 Nord Stream 2 -kaasuputken rakentamista viivästyttänyt Tanska taipui ja antoi luvan

Saksa:  Nord Stream 2 -kaasuputki viivästyy Yhdysvaltain pakotteiden vuoksi


Summary: Sesongin kalliimmista hinnoista huolimatta esimerkiksi Rukalla lähes kaikki mökit ja loma-asunnot on varattu.

Mökkejä vuokrataan jouluksi ja uudeksivuodeksi tavallista korkeammalla hinnalla. Keskimäärin viikko vuokramökissä maksaa tähän aikaan vuodesta noin 1 000 euroa. Lappi on suosituin ja samalla kallein mökkeilykohde vuodenvaihteessa, kertoo Nettimökin tuotepäällikkö  Linda Tverin .
 Esimerkiksi Kuusamossa Rukalla kalleimmista vuokramökeistä saa maksaa tuhansia euroja viikosta. Mökkejä löytyy kuitenkin myös muutaman sadan euron viikkohinnalla.
 Rukalla sijaiitseva luksusmökki on varattu viikoksi jouluna. Myös uudeksi vuodeksi on tulossa vieraita yhdeksäksi vuorokaudeksi. Ensio Karjalainen / Yle
 Rukan matkailukeskuksen ympäristössä on kymmeniä viiden tähden loma-asuntoja. Kallein niistä maksaa joulun ja uudenvuoden aikaan yli 6 000 euroa viikolta. Kyseinen mökki sijaitsee Rukatuntunturin huipulla ja siinä on lähes 200 neliötä. Tällaiset kohteet ovat Suomessa suhteellisen harvinaisia.
 – Pohjoisessa uusivuosi on huippusesonkia, samoin joulu. Kevään hiihtolomaviikot ja pääsiäinen ovat myös talven sesonkiaikaa. Majoituksen hinta tipahtaa muuna talviaikana jopa noin 20–30 prosenttia. Kesällä tällaisen 6 000 euron kohteen saa alle puoleen hintaan, sanoo Lomarenkaan hankintajohtaja  Marko Säkkinen .
 Joulun ja uudenvuoden aikaan Rukalla majoituksen viikkohinta liikkuu perushotellihuoneistoissa tunturin ytimessä puolentoista tuhannen ja 2 000 euron välillä.
 Säkkinen kertoo, että vuokramökkien hinnat vaihtelevat eri puolilla Suomea. Pohjoisessa hiihtokeskusten yhteydessä mökkien vuokrat ovat nyt kalleimmillaan, mutta esimerkiksi Etelä-Suomessa järvenrannalla sijaitsevien kesämökkien sesonkiaika on vasta kesällä.
 Rukalla majoituskohteet ovat nyt lähes täynnä matkailijoita. Erityisesti loma-asunnot parhailta paikoilta, eli tunturin huipulta houkuttavat ihmisiä.
 6 000 euroa viikossa maksava mökki sijaitsee Rukatunturin huipulla.  Ensio Karjalainen / Yle
 Keskustele aiheesta kello 22:een saakka!

Tällaisen mökin sai pohjoisesta 6 000 eurolla viikoksi – joulun ja uudenvuoden aikaan hinnat voivat olla tuplasti normaalia kalliimpia


Summary: Vaihto on tarkoitus toteuttaa ennen vuodenvaihdetta.

Vankienvaihdon toteuttamisesta ilmoitti niin kutsutun välitysryhmän venäläisedustaja  Boris Gryzlov .
 Vankien vaihtamista on käsitelty maanantaina konferenssipuhelussa Venäjän tukemien Ukrainan separatistiryhmien edustajien kanssa. Vaihdon toteuttamisen vahvisti myös Euroopan turvallisuus- ja yhteistyöjärjestön ETYJ:n Ukrainan-lähettiläs  Martin Sajdik .
 Ukraina ja Venäjä vaihtoivat vankeja syyskuussa, elokuvaohjaaja Oleg Sentsov halasi tytärtään palattuaan Ukrainaan. Nyt on vuorossa Ukrainan ja Itä-Ukrainan kapinallisten vankien vaihto. Sergei Dolzhenko / EPA
 Venäjän ja Ukrainan presidentit  Vladimir Putin  ja  Volodymyr Zelenskyi  neuvottelivat joulukuun alussa Pariisissa mahdollisuuksista lopettaa Itä-Ukrainan sota. Ranskan ja Saksan välittämässä kokouksessa ei saavutettu läpimurtoa, mutta vankien vaihtaminen kuului neuvottelujen onnistumisiin.
 Presidentti Zelenskyi piti vankienvaihdon toteutumista tervetulleena. Hän sanoi odottavansa, että separatistit vapauttavat kaikki 72 hallussaan olevaa ukrainalaisvankia.
 Vuonna 2014 leimahtaneet taistelut itäisessä Ukrainassa ovat vaatineet yli 14 000 ihmisen hengen.
 Lue myös:
 Video: Presidentti Putin tuli Krimille nyt junalla – vihki käyttöön Euroopan pisimmän rautatiesillan
 Moskovassa harmitellaan läpimurron puuttumista Pariisin Ukraina-kokouksessa – Kiovassa ilmapiiri helpottunut
 Analyysi: Ukrainan presidentti pysyi tiukkana Vladimir Putinille – Pariisin kokous ei tuonut rauhaa Itä-Ukrainaan, mutta pieniä edistysaskelia

Ukraina ja Venäjän tukemat separatistit sopivat vankien vaihdosta


Summary: Erityisesti Pena tykkää huuliharpun soitosta. Joululaulut saavat sen sävelkorvan soimaan ja laulu pyrkii ilmoille.

Leppävirtalainen Pena on joulunlapsi. Tämä on sen kuudes joulu.
 Se syntyi kaukana pohjoisessa Ylitorniolla juuri vähän ennen joulua. Sen äiti oli kääpiömäyräkoira ja isä kääpiöpinseri.
 Joku sanoisi seropi, mutta Pena on aivan ainutlaatuinen omistajalleen.
 Tämä pieni nappisilmäinen, terävä-älyinen koira on  Seppo Hinkulan  silmäterä. Erottamaton parivaljakko on tuttu näky Oravikosken kylällä. Yhdessä käydään kalareissuilla ja istutaanpa silloin tällöin myös pubissa.
 Penalla on paljon erityistaitoja, mutta laulaminen on sen bravuuri.
 Tarina ei kerro, onko se perinyt taitavan laulutaitonsa jo vanhemmiltaan. Mutta vasta Oravikoskella sen luovuus pääsi kukkimaan.
 Oltiin viettämässä tupareita. Paikalla oli soittamassa kaksi kitaristia ja viulisti, Seppo Hinkula muistelee.
 – Pena pyöri aikansa ihmeissään. Sitten se keräsi voimansa ja juoksi soittajien eteen ja rupesi laulamaan.
 Herkkä taiteilijasielu ei esiinny kenelle tahansa
 Ensiesiintymisen jälkeen Penasta on tullut ujompi. Nykyisin se päästää laulun ilmoille lähinnä vain parhaiden kavereidensa  Oiva  ja  Tarja Heikkisen  luona, huuliharpun soidessa.
 Takassa palaa tuli.
 Oiva on asettanut jakkaran mukavasti. Pena tietää, että kohta lauletaan. Kokeneenkin esiintyjän täytyy kuitenkin aina huolella valmistautua ennen esitystä. Rutiinit ovat tärkeitä.
 Ulkoilulenkki isännän kanssa on saanut lihakset vertymään. Ennen esiintymistä on myös hyvä purkaa paineita ravaamalla ympäri huonetta. Mattojen sotkeminen on tärkeä osa herkän taiteellisen vaikutelman luomista.
 Sitten vakava keskittyminen ja kamera käy.
 Pena poistuu estradilta esityksen jälkeen, mutta palaa Oiva Heikkisen syliin vastaanottamaan huomionosoitukset. Toni Pitkänen / Yle
 Miksi koira reagoi musiikkiin?
 Varmuudella ei tiedetä, miksi koirat reagoivat musiikkiin. Se kuitenkin tiedetään, että koirat reagoivat hyvin harvoin pelkkään musiikkiin. Yleensä tilanteeseen liittyy sosiaalinen puoli, kuten laulava omistaja tai perhe, kertoo eläintenkouluttaja  Harri Katainen .
 – Musiikki tai musikaalisuus on koiralle sosiaalinen ja jaettu kokemus.
 Koiran kuulo on herkempi kuin ihmisellä. On vaikea samaistua siihen, minkälaisen aistikokemuksen musiikki antaa koiralle. Se voi kuulla korkeampia ja matalampia ääniä, sekä äänen volyymin ihmisistä poiketen. Ulvomisen ja kuulon herkkyyden välistä suhdetta ei kuitenkaan ole tutkittu.
 Harri Katainen korostaa, että koira kokee tilanteen, jossa voi yhtyä tärkeän ihmisen musiikkiesitykseen, erittäin voimakkaana. Se supistaa huulensa, nostaa kuononsa kohti taivasta ja ulvoo selvästi tunteidensa vallassa.
 – Ulvominen kertoo rikkaasta tunne-elämästä ja koiran kyvystä empatiaan, Katainen on vakuuttunut.
 Pena on sometähti
 Penan laulutaidot on huomattu sosiaalisessa mediassa. Siitä tehtyjä Youtube-videoita on katsottu useita kymmeniä tuhansia kertoja.
 Suunnitteilla ei kuitenkaan ole esiintymiskiertuetta, naurahtaa Seppo Hinkula.
 – Pena on herkkä taiteilija, jos tulee häiriötekijöitä, se ei laula. Siinä mielessä ei kannata ottaa manageria tv-showta varten tai vuokrata Hartwall-areenaa.

Pena-koira yltyy joululauluihin tunteen vallassa – katso videolta kuinka Pena tulkitsee Jouluyön


Summary: Pikkutyttö löysi brittikauppa Tescon joulukortista viestin, jonka mukaan Kiina teettää ulkomaalaisilla vangeilla pakkotyötä.

Kiina kiisti maanantaina väitteen, että se teettäisi pakkotyötä shanghailaisen vankilan vangeilla. Väite on maan hallituksen mukaan toimittaja  Peter Humphreyn  masinoima farssi.
 Lontoolainen pikkutyttö  löysi joulukortista käsin kirjoitetun avunpyynnön . Joulukortti oli ostettu päivittäistavaraketju Tescosta, ja se oli tehty kiinalaisyrityksessä.
 – Olemme ulkomaisia vankeja Shanghain Qingpun vankilassa. Kiina pakottaa meidät työskentelemään vastoin tahtoamme. Auttakaa meitä ja ilmoittakaa ihmisoikeusjärjestölle, kortissa luki.
 Kortissa pyydettiin myös ottamaan yhteyttä brittitoimittaja Peter Humphreyhin, joka on itse ollut Qingpun vankilassa. Humphrey on tunnettu väärinkäytösten ja talousrikosepäilyjen tutkijana.
 Pikkutytön isä otti toimittajaan yhteyttä. Humphrey kirjoitti  Sunday Timesiin jutun , joka julkaistiin sunnuntaina.
 Humphrey tavoitti juttuunsa entisiä vankeja, jotka vahvistivat väitteen pakkotyöstä.
 Kiinan ulkoministeriön edustaja  Geng Shuang  kiisti väitteen lehdistötilaisuudessa.
 – Asiasta perillä olevien tahojen mukaan Shanghain Quingpun vankilassa ei pakoteta ulkomaalaisia vankeja työhön, Geng sanoi.
 Hän jatkoi, että asia oli Humphreyn luoma farssi. Humphrey ei ole vielä kommentoinut Kiinan lausuntoa.
 Humphrey istui Quingpun vankilassa melkein kaksi vuotta. Tuomion mukaan hän oli kerännyt laittomasti tietoa Kiinan kansalaisista ja myynyt tiedot yrityksille.
 Vapautumisensa jälkeen 2015 Humphrey karkoitettiin Kiinasta yhdysvaltalaisen vaimonsa kanssa.
 Lue myös:
 Pikkutyttö löysi ruokakaupan joulukortista viestin pakkotyövoimasta – Brittijätti Tesco seisautti työt kiinalaistehtaalla
 EU:n syytetään rahoittavan Eritreassa pakkotyövoimalla tehtävää tienrakennusprojektia
 Finnwatch: Suurin osa äitiyspakkauksen tuotteista teetetään halpatyömaissa – taustalla työelämän oikeuksien loukkauksia

Kiina kiistää väitteen vankien pakkotyöstä – kuvaa joulukortista löytynyttä avunpyyntöä farssiksi


Summary: Voisivatko kadonneet tähdet olla vieraiden sivilisaatioiden lasereita, joita käytetään tähtien välisessä viestinnässä?

Tähtitaivasta tarkkaillut ihminen on iät ajat kummastellut kaiken muuttumattomuutta. Vaikuttaa siltä, että tähdet ovat ikuisia – tai ainakin lähes ikuisia.
 Tieteelle on tuttua, että osa tähdistä päättää päivänsä esimerkiksi supernovina, mutta voisiko tähti tai peräti galaksi kadota taivaalta ilman sen suurempaa hälyä? Tätä kysyi itseltään Tukholmassa toimivan pohjoismaisen teoreettisen fysiikan tutkimuslaitoksen tutkija  Beatriz Villarroel  ja hänen tutkimusryhmänsä.
 Heidän katoavia tähtiä koskeva tutkimuksensa julkaistiin äskettäin arvostetussa The Astronomical Journal -tiedelehdessä. Tutkimuksesta kirjoittavat muun muassa nettijulkaisut  Gizmodo  ja  Popular Science.
 Satakunta tähteä kadonnut tähtikartoista
 Tutkijat vertasivat Yhdysvaltain laivaston observatorion vuodesta 1949 lähtien ottamia tähtitaivaskuvia tällä vuosikymmenellä otettuihin.
 Satojen miljoonien kohteiden joukosta tutkijat löysivät runsaat 150 000, joita ei enää näy nykykuvissa. Tästä joukosta he ovat ehtineet analysoida vasta runsaat 15 prosenttia. Useimmat niistä todettiin kameran linssissä olevan roskan kaltaiseksi virhehavainnoksi.
 Lopulta jäljelle jäi kuitenkin satakunta kohdetta, jotka aidosti vaikuttivat kadonneen tähtien joukosta.
 Tälle joukolle on tyypillistä, että kohteet ovat hyvin punaisia ja liikkuvat enemmän suhteessa muihin tähtiin. Ennen katoamistaan ne kirkastuvat, osa huomattavastikin. Sen jälkeen ne vain häipyivät näkyvistä – tyypillisesti alle tunnissa.
 Tähtien sammuminen tai niiden katoaminen eivät toki ole uusia asioita, mutta tähän asti on tiedetty, että ne yleensä joko muuttuvat valkoisiksi kääpiöiksi tai räjähtävät supernovina. Kolmas ainakin teoreettinen mahdollisuus on, että ne ajautuvat mustan aukon sisuksiin.
 Villarroelin tutkimusryhmän havaitsema katoavien tähtien arvoitus on vielä vailla lopullista selitystä. Kyse voi olla supernovista tai punaisille kääpiötähdille tyypillisistä voimakkaista soihtupurkauksista, tai jostain aiemmin tuntemattomasta syystä. Lisätutkimuksia kaivataan, myöntävät tutkijat.
 Vai voisiko kyse olla vieraasta älyllisestä elämästä?
 Iso osa tutkimuksesta keskittyy pohtimaan mahdollisuutta, että kadonneiden tähtien taustalla olisikin maapallon ulkopuolinen älyllinen elämä.
 Tutkijat nostavat esiin mahdollisuuden, että punaiset valot olisivatkin voimakkaita lasereita, joita hyödynnettäisiin tähtien välisessä viestinnässä.
 Tai ne voisivat olla peräisin niin sanotusta Dysonin kehästä leviävästä ylijäämälämmöstä. Dysonin kehä tuli tutuksi oudosti vilkkuvan Tabbyn tähden tapauksen uutisoinnin yhteydessä pari vuotta sitten. Tuolloin epäiltiin, että vilkkuminen johtui vieraan sivilisaation rakentamasta tähteä ympäröivästä megastruktuurista, jolla kerättiin talteen tähden energiaa.
 – Meille on kuitenkin selvää, ettei yhdessäkään näistä tapauksessa ole suoria merkkejä Maan ulkopuolisesta sivilisaatiosta, kommentoi epäilyjä tutkimuksessa mukana ollut  Martin López Corredoira.
 Villaroel puolestaan myöntää, että kyseessä on myös maapallon ulkopuolista sivilisaatiota etsivän  SETI-projektin  mukainen hanke.
 – Olemme toki kiinnostuneita julkaisemaan muitakin tuloksia matkan varrella, hän lisää.
 Lue myös:
 "Se olisi ihmiskunnan historian ylivoimaisesti merkittävin tapahtuma" – Jos saisimme yhteydenoton avaruuden olennoilta, kenen tehtävänä on vastata?
 Arvoituksellinen tunkeutujakomeetta lentää juuri nyt lähellä Aurinkoa ja suihkuttaa kaasua ympärilleen

Tutkijat havaitsivat, että tähtikartoista on kadonnut satakunta tähteä – syyt vielä arvailujen varassa


Summary: Vuoden aikana on puhuttu desimaaleista, luottamuksesta ja muun muassa lihaverosta.

Kahdet vaalit, kolme pääministeriä, hallituskriisit...
 Vauhdikas politiikan vuosi on ollut myös kovaa retorista ilotulitusta. Erilaisten tv-tenttien, Twitter-debattien ja eduskuntakeskustelujen lomassa on kuultu ja nähty sutkautus jos toinenkin.
 Ylen testissä voit kokeilla, osaatko yhdistää tutun lauseen oikeaan nimeen. Helpotusta tekijälle tuo se, että kaikki sutkaukset ovat puolueiden puheenjohtajien käsialaa.

Kuka puhui Viisikko-kirjoista, kuka "mersupersuista?" Kokeile, osaatko yhdistää visassa oikeat sutkaukset ja puoluejohtajat


Summary: Joulu on vuoden suosituinta aikaa tehdä lahjoituksia. Halu auttaa kanssaihmisiä lisääntyy vuosi vuodelta.

Punaisia, harmaita, sinisiä ja valkoisia sukkia on levällään  Outi Ämmälä-Harjun  pöydällä Inarin Ivalossa. Hän on koordinoinut kampanjaa, jossa alueen käsityöläiset ovat neuloneet villasukkia joululahjaksi ikäihmisille.
 Outi Ämmälä-Harju,  Soile Törmänen  ja  Marja-Liisa Tammela  keksivät syksyllä 2018, että voivat rakkaan harrastuksensa myötä levittää joulumieltä. He houkuttelivat sosiaalisessa mediassa myös muita innokkaita mukaan villasukkarinkiin.
 Viime jouluna ryhmä sai kokoon lähes 70 paria villasukkia.
 Tänä syksynä käsityöläisten joukko kasvoi ja auttamisenhalu lisääntyi entisestään. Villasukkakampanjaan osallistui syksyn aikana yli sata neulojaa ympäri Inaria ja naapurikuntaa Sodankylää. Ryhmään on liittynyt myös sellaisia, jotka eivät itse kudo, mutta ovat lahjoittaneet villalankoja neulomusten varalle.
 Lahjasukkia syntyi lopulta moninkertainen määrä viime vuoteen verrattuna, yhteensä 279 villasukkaparia.
 Villasukat olivat ennen joulua ivalolaisessa kaupassa näytillä. Outi Ämmälä-Harju
 Ivalolaisten neulojien villasukkakampanja on esimerkki nykyaikana arvokkaasta vapaaehtoistyöstä. Erityisesti joulun aika innostaa tekemään lahjoituksia tai antamaan lahjoja tuntemattomille.
 Vastuullisen lahjoittamisen yhteistyöverkosto VaLa ry:n puheenjohtaja  Pia Tornikoski  kertoo, että Suomessa kerätään vuosittain tukiapua noin 500 miljoonan euron edestä.
 Lahjoitukset voivat olla rahan lisäksi tavaroita tai palveluja. Myös yritykset osallistuvat ahkerasti vapaaehtoistyöhön lahjoittamalla rahaa tai tarjoamalla palveluja ilmaiseksi muun muassa lapsille, lapsiperheille tai vanhuksille.
 Suomessa tavallisin hyväntekeväisyyden muoto on lahjoittaa rahaa erilaisissa rahankeräyksissä. Yli puolimiljoonaa suomalaista lahjoittaa säännöllisesti rahaa tukiyhdistyksille, jotka auttavat esimerkiksi köyhyydessä eläviä ihmisiä.
 Outi Ämmälä-Harju koordinoi villasukkakampanjaa ja kokosi valmiit sukat lahjoitusta varten. Kirsti Länsman/Yle
 Outi Ämmälä-Harju liikuttuu kertoessaan villasukkakampanjassa kohtaamastaan avuliaisuudesta.
 – Tämä yhteistyö on ollut todella hienoa, eikä tätä olisi pystynyt yksin toteuttamaan. Emme ole laskeneet tunteja, kun saamme tästä itsekin hyvän mielen.
 Syksyn aikana Ämmälä-Harju on neulonut kymmenisen sukkaparia. Ryhmässä on muitakin ahkeria neulojia, joiden käsissä on syntynyt monta paria lahjoitettavaksi.
 Neulojien lisäksi urakkaan on osallistunut laajempikin joukko. Muun muassa neulojien omat lapset ja kummilapset ovat piirtäneet kortteja ja paketoineet sukkia lahjakääreisiin, jotta lahjan saamisesta tulee entistäkin parempi mieli.
 Sukkia on lahjoitettu Inarin kunnan kotipalvelun, palvelukodin sekä terveyskeskuksen vuodeosaston asiakkaille. Neulojat ovat myös itse vieneet sukkapaketteja kotona asuville vanhuksille.
 Mauno ja Leena Ranta saivat villasukat lahjaksi Marja-Liisa Tammelalta (keskellä). Kirsti Länsman/Yle
 Ivalolainen Marja-Liisa Tammela on kutonut iltapuhteiksi monet sukkaparit. Hän halusi ilahduttaa sukkapaketilla kummivanhempiaan  Leena ja Mauno Rantaa .
 Odottamaton lahja lämmitti pariskunnan mieltä.
 – Oli hyvä saada lahja, joka lämmittää, kiittelee Leena Ranta kyynelsilmin.

Joulujen hyväntekeväisyyskampanjat ovat levinneet myös pohjoisimpaan Suomeen: Ivalossa neulottiin 279 villasukkaparia vanhuksille


Summary: Sekä Yhdysvallat että Kiina vaativat Euroopalta ratkaisua 5G-teknologian toimittajista.

Kansainväliset organisaatiot ja sopimukset

Tanskassa alkoi joulukuun alkupuolella kova kohina kiinalaisen teknologiajätin Huawein toimintatavoista.
 Berlingske Tidende -lehti ja Tanskan radio  DR  kertoivat, että Kiinan Tanskan-suurlähettiläs  Feng Tie  olisi painostanut Føroya Tele -yhtiötä tekemään sopimuksen Huawein kanssa 5G-verkon rakentamisesta Färsaarille.
 Tanskalle kuuluva, laajan itsehallinnon omaava Färsaaret on yrittänyt solmia vapaakauppasopimuksen Kiinan kanssa. Feng Tie sanoi tanskalaismedioiden mukaan, että vapaakauppasopimuksen voi unohtaa, jos kiinalaista Huaweita ei valita rakentamaan 5G-verkkoa saarelle. Tanskalaismediat perustavat tietonsa tapaamisesta vuodettuihin äänitteisiin.
 Myös Yhdysvaltain Tanskan-suurlähettiläs  Carla Sands  olisi sekaantunut asiaan ja painostanut Tanskaa olemaan tiukkana Huaweita kohtaan, kertoo ruotsalainen talouslehti  Dagens Industri .
 Färsaarten edustaja puolestaan sanoo, ettei hän ole kokenut painostusta Kiinan suurlähettilään taholta. Hän ei kuitenkaan kiistä, että mahdollinen vapaakauppasopimus on pelissä.
 Kiinan Tanskan-suurlähetystön mukaan Färsaaria ei ole painostettu. Tanskan pääministeri  Mette Fredriksen  on korostanut, että 5G-verkon rakentaminen on färsaarelaisten oma asia eikä Tanskan valtion.
 Lisää aiheesta:   Huawei on tänään jo yhtä suuri kuin Nokia ja Ericsson yhteensä – mutta onko kiinalaisyhtiö turvallisuusriski?
 Kauppasota ja turvallisuus sekoittuvat
 Färsaarten 5G-verkko on yksi esimerkki laajemmasta eurooppalaisesta keskustelusta, jossa pohditaan Huawein osallistumista uuden sukupolven verkon rakentamiseen mantereella.
 Jos Euroopan maat tekevät 5G-teknologiassa erilaista lainsäädäntöä ja valitsevat erilaisia tekniikan toimittajia, se voi pirstaloida mantereen telemarkkinat tulevaisuudessa.
 5G kymmenkertaistaa verkkoyhteyksien nopeudet ja yhdistää esineitä ja asioita verkkoon yhteiskunnan elintärkeillä sektoreilla: energiassa, liikenteessä, pankkipalveluissa, terveyspalveluissa. Siitä syystä verkon turvallisuuskysymykset ovat paljon tärkeämpiä kuin edellisen sukupolven 4G-verkossa.
 Yhdysvaltain ja Kiinan välisen kauppasodan ytimessä on kilpajuoksu maailmanlaajuisesta teknologiateollisuuden herruudesta. Siinä taistelussa 5G on ratkaisevassa asemassa.
 Kiinalaisten mielestä amerikkalaisten huolet Huawein turvallisuudesta ovat tekopyhiä. Huawei onkin tiukasti kiistänyt kaikenlaiset vakoilusyytökset.
 Huawein Suomen- ja Baltian-yhteiskuntasuhde- ja viestintäjohtaja  Hennariikka Andersson  painottaa Ylelle, että Yhdysvallat ei ole edelleenkään esittänyt todisteita väitteensä tueksi.
 Kiina ja Yhdysvallat painostavat kumpikin
 EU:n suurimmassa maassa Saksassa keskustelu Huaweista on käynyt  kuumana  tänä vuonna.
 Kiinan suurlähettiläs Saksassa  uhkasi vastikään "seurauksilla",  jos Huawei suljetaan Saksan 5G-markkinoilta. Mediatietojen mukaan Kiina olisi suoraan kytkenyt saksalaisautojen tuonnin Huawein asemaan Saksan telemarkkinoilla.
 Yhdysvallat puolestaan  uhkasi keväällä  rajoittaa maiden välistä tiedustelutietojen vaihtoa, jos Saksa hyväksyy Huawein 5G-toimittajaksi.
 Tähän saakka Saksan liittokansleri, kristillisdemokraattien  Angela Merkel  on ollut sitä mieltä, että Huaweilla pitäisi olla avoin pääsy Saksan verkkomarkkinoille tiukkojen turvallisuustestien jälkeen. Tilanne on kuitenkin hankaloitunut, kun Merkelin poliittinen asema on heikentynyt.
 Selvästi kielteisen kannan Huawein pääsyyn omille markkinoilleen ovat toistaiseksi ottaneet Yhdysvallat, Uusi-Seelanti, Australia ja  Japani . Ne vetoavat Huawein turvallisuusongelmiin.
 Selkänsä Huaweille ovat kääntäneet myös  Tanska,   Viro ,  Puola,   Ruotsi  ja  Britannia , mutta mitään päätöksiä näissäkään maissa ei vielä virallisesti ole tehty. Ruotsissa on tekeillä uusi laki, joka mahdollistaisi Huawein sulkemisen 5G-verkon rakentamisesta.
 Mitään tiettyä valmistajaa sen sijaan eivät suunnittele kieltävänsä Suomen lisäksi  Ranska , Espanja, Portugali, Unkari ja Belgia. Ne korostavat kuitenkin tutkivansa laitevalmistajien tekniset ratkaisut erittäin tarkkaan. Esimerkiksi Espanjassa  teleoperaattori Telefónica on jo hyväksynyt  Huawein 5G-verkkotoimittajakseen.
 Myös Suomessa Huawei toimii 5G-verkkomarkkinoilla. Sillä on yhteistyötä suurimpien teleoperaattoreiden kanssa.
 Harakka: "Lähtökohta on useita laitetoimittajia"
 Vaikka teleoperaattorit ovat ehtineet valita yhteistyökumppaneitaan, eurooppalaiset valtiot miettivät samalla omia vaatimuksiaan 5G:n turvallisuuden suhteen.
 Liikenne- ja viestintäministeri  Timo Harakan  (sd.) mukaan Suomi valitsee 5G-verkkoihin useita laitetoimittajia niin, että kansallisen turvallisuuden vaatimukset täyttyvät.
 Liikenne- ja viestintäministeri Timo Harakan (sd.) mukaan Suomi haluaa useita laitetoimittajia 5G-markkinoille turvallisuusnäkökohdat huomioiden. "On tärkeää tehdä ratkaisut yhdessä Euroopassa selkeiden yhteisten pelisääntojen mukaan, jotka eivät sorra tai suosi ketään." Vesa Moilanen / Lehtikuva
 – Toisin kuin muissa EU-maissa, Suomessa on jo määritelty kansallisen turvallisuuden vaatimuksia, ja näille verkoille laatuvaatimuksia. Lähtökohtana on aina se esimerkiksi se, että on useita laitetoimittajia. Muut Euroopan maat tulevat tässä perässä, ja siitä voi johtua tämä aika kiihkeäkin keskustelu.
 Harakka ei ota kantaa yksittäiseen yhtiöön tai sen mahdollisesti aiheuttamaan turvallisuusriskiin.
 – En ota kantaa mihinkään laitevalmistajaan. Olennaista on se, että 5G tulee olemaan tietoyhteiskunnan ja datatalouden selkäranka, ja se mahdollistaa valtavan määrän uusia palveluita.
 EU esitteli lokakuussa yhteisen riskiarvion  5G-teknologiasta . Siinäkään ei mainittu yhtään yksittäistä laitevalmistajaa.
 Hän kaipaa ennen kaikkea yhteisiä toimia EU-tasolla.
 – Käsittääkseni meillä on tekeillä 17 eri lainsäädäntöä EU-maissa, ja sehän johtaa pahimmillaan siihen, että meillä ei ole yhteistä markkinaa näille 5G-palveluille. Sillon Eurooppa ei voisi olla etujoukossa 5G:ssä, niin kuin sen pitää olla, Harakka sanoo.
 Lintilä: "Jokainen valtio tekee omat päätöksensä"
 Elinkeinoministeri  Mika Lintilä  (kesk.) sanoo, että turvallisuuskysymys liittyy kaikkiin yhtiöihin, tulipa yhtiö mistä maasta tahansa.
 – Poliittisesti kyllä Suomessa on aina osattu tiukkojen asioiden kanssa pärjätä, vaikka ne olisivat poliittisesti herkkiä.
 Jos todetaan, että jonkin toimittajan tuotteissa on turvariski, onko sen tuloa edes mahdollista kieltää? Kiinalaiset hallitsevat laite- ja komponenttituotantoa, käyttöjärjestelmät ja ohjelmistot tulevat Euroopasta ja Yhdysvalloista. Verkoissa käytetään ristiin eri valmistajien tuotteita.
 Elinkeinoministeri MIka Lintilä eduskunnassa marraskuussa. Lintilän mukaan jokainen maa tekee omat ratkaisunsa 5g-markkinoista.   Markku Ulander / Lehtikuva
 – Turvariski ja niiden todentaminen on oma asiansa, ja tietysti me haemme eurooppalaista näkemystä asiaan, mutta jokainen kansallinen valtio tekee itse päätöksensä, se on ihan selvä asia, Lintilä sanoo.
 Lintilä uskoo, että EU-maat löytävät jonkinlaisen ratkaisun ensi keväänä. Tuolloin kukin maa tuo yhteiseen pöytään oman kansallisen arvionsa. Sen jälkeen sovitaan yhteisestä keinovalikoimasta turvallisuuden takaamiseksi.
 Hän toivoo, että asiasta on yhteinen näkemys "niin laajasti kuin suinkin on mahdollista".
 Lisää aiheesta :
 FT: Yhdysvallat harkitsee Nokian ja Ericssonin rahoittamista Huawein kampittamiseksi
 Ruotsi aikoo sulkea kiinalaisen Huawein 5g-verkkojensa ulkopuolelle, kertoo SVT – "Paniikkireaktio", sanoo suomalaisprofessori
 Professori: Nokian ja Ericssonin kilpailumahdollisuudet turvattava – "Puheet kansallisesta turvallisuudesta voi unohtaa, jos kiinalaiset valtaavat markkinat"

Jännitteet Huawein asemasta 5G-verkossa kasvavat Euroopassa – Suomi ei sulje yksittäisiä toimijoita ulos


Summary: Joulurauha on ammoin kieltänyt niin häpeälliset tanssit kuin muunkin pahan menon.

Vuosisataisten perinteiden mukaisesti Suomen Turku – erotukseksi maailman muista toreista – julistaa jälleen joulurauhan aattona puolilta päivin.
 Ruotsin valtakunnassa, kuten muuallakin Pohjoismaissa keskiajalla yleinen tapa on säilynyt meillä liki katkeamattomana 1300-luvulta alkaen.
 Nykyinen Turun palon 1827 jälkeen kirjattu teksti on melko napakka edeltäjiinsä verrattuna.
 Näin voi päätellä muista kaupungeista säilyneiden julistusten teksteistä.
 Asiaankuuluvaa hartautta luonnehdittiin huomattavasti monisanaisemmin 1770-luvulta säilyneessä Porin raadin julistuksessa. Sen juuret lienevät jo edeltävällä vuosisadalla.
 ...mös caicki häpiälisett dantzitt ja luattåmatt yöreijutt, nijn mös caicki ne cuin pahan menån, kiukulla, riakumisella, kiråuxella, tappeluxella, ambumisella, eli muulla sencaldaisella såpimattåmudella matkan saattavatt...
 Luonnollisesti viinapiru oli suurin joulurauhan horjuttaja, kertoo tutkija  Veli Pekka Toropainen  Turun yliopistosta.
 – Jo toisena kohtana kielletään oluiden ja viinan myynti. Jos joku tästä tavataan, hänen tuotteensa annetaan kaupungin vaivaisille, eli köyhille. Sen lisäksi hän saa kuninkaallisen plakaatin mukaan 40 markan sakon.
 Normaalisti sakko olisi ollut puolet pienempi. Raskauttavien asianhaarain vallitessa rangaistus kuitenkin tuplattiin.
 – Tuolloin julistettiin erilaisia rauhoja, joulurauhan lisäksi kotirauhaa ja naisrauhaa. Näiden aikana rikoksista saadut rangaistukset määrättiin kaksinkertaisina, ja yritettiin sillä lailla hillitä menoa.
 Oluttynnyristä tappi irti Nuuttina
 Joulurauhaa noudatettiin melko uskollisesti. Aikakirjoihin ei ole juuri jäänyt merkintöjä sen rikkomisesta menneiltä vuosisadoilta.
 – Ehkä kaupungin krouvareilla oli kiellosta huolimatta kiusaus myydä joulurauhan aikana tuotteitaan. Ja yöllä liikuttiin, vaikka olisi pitänyt olla kotona. Mutta aika pieniä rikkomuksia ne olivat, sanoo tutkija Veli Pekka Toropainen.
 Tosin kaupungin oma virkamies syyllistyi 1600-luvulla jouluräyhäämiseen raskauttavien asianhaarain vallitessa.
 – Turun pyöveli hakkasi humalassa ihmisten portteja ja ikkunoita joulurauhan aikana. Siitä tuli tuplasakko.
 Viimeistään oluen ehtyminen kertoi arjen olevan edessä.
 Jo 1000-luvun alussa hallinnut Norjan kuningas  Olavi Pyhä  määräsi, että Nuutinpäivänä on viimeisenkin oluttynnyrin tappi avattava.
 – Näin hän sai sotajoukkonsa kasaan, muutenhan se juhlanvietto olisi jatkunut määrättömiin, hymähtää Veli Pekka Toropainen.
 Nykyinen julistusteksti on kaupungin kirjurin muistiinkirjaama Turun palon jälkeen. Jouni Koutonen / Yle
 Lue lisää:
 "Joulurauha on melkoinen mediasirkus" – tutkijat kokosivat kirjan perinteen vaiheista
 Joulurauha jäi julistamatta Suomen ensimmäisenä itsenäisenä jouluna

Kun känninen pyöveli joulurauhaa rikkoi – riekkumisesta ja luvattomista reijuista tuplarangaistus "raskauttavien asianhaarain vallitessa"


Summary: "Patience you must have, my young padawan", jonotussivulla pyydettiin.

Finnkinon verkkosivut ruuhkautuivat tänään pahemman kerran. Todennäköisesti syynä on ensi-iltansa tänään saanut lastenelokuva Frozen 2. Kolmen–neljän maissa iltapäivällä jonotusnumero sivuille kipusi yli 7 000:n ja jonotusaika tunnin kieppeille.
 – Aivan varmaa tietoa meillä ei ruuhkan syystä tällä hetkellä ole, mutta oletettavasti syynä kuitenkin on se Frozen, koska elokuvan ensi-iltakin on tänään, arvioi Finnkinon myyntijohtaja  Hannele Wolf-Mannila .
 – Osattiin odottaakin, että Frozenin suosio on kova ja siihen varauduttiinkin – mutta ei ilmeisesti riittävän hyvin.
 Wolf-Mannila kertoo, että palvelimen ruuhkautumista selvitellään ja korjataan parhaillaan.
 Jonotusilmoituksessa rauhoiteltiin odottajia Tähtien Sodan vanhan ja viisaan Yoda-hahmon sanoin: "Patience you must have, my young padawan", "Kärsivällisyyttä, nuori oppilaani".
 Jonotusvuoro vaihteli iltapäivällä 5 000:n ja yli 7 000:n välillä. Kuvakaappaus Finnkinon lippuvarauksesta.
 Päänvaivaa voi aiheutua, mikäli haluaa lunastaa jo varatut lippunsa verkossa, esimerkiksi älypuhelimellaan. Varatut liput pääsee lunastamaan kuitenkin perinteiseen tyyliin paikan päältä ennen elokuvaa.
 Myyntijohtaja Wolf-Mannila kertoo, että lippuja elokuvaan on myyty tai varattu tähän mennessä noin 45 000.
 – Mikään elokuva Finnkinon historiassa ei ole myynyt joulupäivänä yhtä paljon kuin Frozen II tänään.
 Hän uskoo, että aivan kaikki tämän päivän näytökset eivät ole täysin loppuunmyytyjä.
 – Aivan varmaa tietoa minulla ei ole, koska kaikkia lippuja ei ole päästy vielä lunastamaan. Uskoisin, että sieltä vielä tilaa löytyy, kun saadaan jonot purettua.
 Lue myös:
 Prinsessatarina ilman pelastavaa prinssiä ja vuosikymmenen korvamato – Lue viisi syytä, jotka tekivät Frozenista ilmiön
 Uuden Frozen-elokuvan prinsessat ovat sisukkaita esikuvia – Testaa, mitä tiedät Disneyn prinsessoista kautta aikojen
 Hittielokuva Frozen 2:n käsikirjoittaja Jennifer Lee eläytyi Elsan elämään kirjoittamalla päiväkirjaa: "Opin, milloin hän tunsi olonsa levottomaksi"

Finnkinon verkkosivut jumiutuivat, paikka jonossa kipusi yli 7 000:n – syyksi epäillään Frozenin ensi-iltaa


Summary: Tänään roomalaiskatolisen kirkon johtaja pitää Vatikaanissa perinteisen joulupäivän urbi et orbi -puheensa.

Paavi  Franciscus  korosti jouluyön messussaan Jumalan rakkautta kaikkia ihmisiä kohtaan. Paavi sanoi Vatikaanin Pietarinkirkossa pidetyssä messussa Jeesuksen syntymän muistuttavan ihmisiä siitä, että Jumala rakastaa kaikkia, jopa kaikkein pahimpia ihmisiä.
 Roomalaiskatolisen kirkon johtaja kehotti ihmisiä keskittymään itsensä parantamiseen eikä vaatimaan muita ihmisiä muuttumaan.
 Paavi on perinteisesti pitänyt jotakin teemaa esillä jouluyön messussa. Viime vuonna paavi tuomitsi ahneuden ja materialismin.
 Tänään paavi pitää puolestaan Vatikaanissa perinteisen joulupäivän urbi et orbi -puheensa.
 Paavi antaa Pietarinkirkon parvekkeelta juhlallisen siunauksensa Rooman kaupungille ja koko maailmalle. Urbi et orbi (kaupungille ja maailmalle) -puhe pidetään kahdesti vuodessa: pääsiäisenä ja jouluna.
 Paavilla on ollut myös tapana ottaa siunauksessaan kantaa ajankohtaisiin asioihin. Viime vuonna paavi toivoi puheessaan rauhaa konfliktialueille, kuten Syyriaan ja Jemeniin.
 Pietarinkirkon aukiolle odotetaan kymmeniätuhansia ihmisiä seuraamaan puhetta, joka alkaa Suomen aikaa kello 13.

Paavi korosti jouluyön messussa Jumalan rakkautta pahimpiakin ihmisiä kohtaan


Summary: Tilanteesta ei ole enää vaaraa muille.

Porissa Uusi-Koiviston kaupunginosassa on ammuttu ihmistä, kertoo Lounais-Suomen poliisi  Twitterissä .
 Poliisin mukaan yksi ihminen on kuljetettu sairaalaan.
 Poliisi kertoo ottaneensa kiinni epäiltyjä ja eristävänsä tapahtumapaikkaa.
 Tilanteesta ei ole enää ympäristölle vaaraa ja alue on turvallinen, Lounais-Suomen poliisista kerrotaan STT:lle.
 Uhrin tilaan tai kiinniotettujen määrään poliisi ei toistaiseksi ota kantaa.

Poliisi: Ihmistä ammuttu Porissa, epäiltyjä otettu kiinni


Summary: Lämmin ja kuiva sää vaikeuttavat sammutustöitä.

Chilen Valparaísossa roihuavassa tulipalossa on tuhoutunut kymmenittäin asuinrakennuksia, kaupungin viranomaiset kertovat.
 BBC:n tietojen mukaan  nopeasti leviävässä tulipalossa on tuhoutunut jopa 80 asuinrakennusta.
 Ihmiset joutuivat pakenemaan kodeistaan kesken jouluaaton vieton Rocuantin ja San Roquen kaupunginosissa, kun metsäpalot levisivät rannikkokaupunkiin tiistaina.
 Kaupungin palokunta on koko vahvuudellaan sammuttamassa tulipaloja. Paloaluetta ympäröivät kaupunginosat on evakuoitu. Lämmin ja kuiva sää vaikeuttavat sammutustöitä, paikalliset pelastusviranomaiset kertovat.
 Alueella on varotoimenpiteenä katkaistu sähköt jopa 90 000 asukkaalta.
 Valparaíso on yksi Chilen suurimmista kaupungeista ja tunnettu värikkäistä puutaloistaan. Se on myös turistien suosima matkakohde sekä merkittävä Tyynenmeren satamakaupunki.

Nopeasti leviävä tulipalo on tuhonnut kymmenittäin asuintaloja Valparaísossa


Summary: Venäjän viestintäministeriön mukaan tavalliset käyttäjät eivät huomanneet testin aikana muutoksia internetissä.

Venäjällä on testattu onnistuneesti maan sisäistä tietoverkkoa, joka on eristetty muusta maailmasta, Venäjän viestintäministeriö kertoo.
 Lisäksi venäläiset tiedotusvälineet uutisoivat, että viestintäministeriön apulaispäällikkö kertoo testin menneen suunnitelmien mukaisesti.
 Testin tarkemmat yksityiskohdat ovat toistaiseksi hämärän peitossa. Viestintäministeriön mukaan tavalliset internetin käyttäjät eivät huomanneet testin aikana kuitenkaan muutoksia internetin toimivuudessa.
 Testin tulokset esitellään seuraavaksi Venäjän presidentille  Vladimir Putinille ,  BBC kertoo .
 Asiantuntijat ovat huolissaan kehityssuunnasta, jonka myötä eräät valtiot pyrkivät purkamaan internetiä.
 – Valitettavasti Venäjän suunta on vain jälleen yksi askel internetin lisääntyvässä hajottamisessa, Surreyn yliopiston tietojenkäsittelyn professori  Alan Woodward  sanoo BBC:lle.
 Woodward lisää, että autoritaariset valtiot katsovat nyt lisääntyvissä määrin sitä, miten Kiina ja Iran rajoittavat ja valvovat kansalaistensa internetin käyttöä.
 – Tämä tarkoittaa sitä, että ihmiset eivät voi seurata kansainvälistä keskustelua siitä, mitä heidän kotimaassaan tapahtuu. He jäävät oman kuplansa sisään, Woodward toteaa.
 Venäjällä oman verkon suojaamista pidetään tärkeänä Yhdysvaltain "aggressiivisen kyberuhan varalta".
 Kiistely laki, jolla voidaan katkaista verkkoyhteys kansainvälisiltä palvelimilta tuli voimaan marraskuussa. Viestintäministeriö on kiistänyt syytökset Venäjän eristämisestä.
 Aiheesta lisää:
 Venäjä testasi verkkoyhteyksiä ulkoisen hyökkäyksen varalta
 Iran on yhä taitavampi sulkemaan yhteydet ulkomaailmaan – Netin katkaiseminen on yleistyvä keino levottomuuksien tukahduttamiseksi
 BBC: Kiina lisää jälleen kansalaistensa valvontaa – jatkossa puhelinliittymän rekisteröinti vaatii kasvojen skannauksen
 Internetin vapaus väheni jälleen – Väärien tietojen levittäminen ja kansalaisten seuranta rapauttavat demokratiaa,  järjestö varoittaa

BBC: Venäjä kertoo testanneensa onnistuneesti maan sisäistä tietoverkkoa


Summary: Kansallisten ryhmien väliset erimielisyydet hidastivat hallituksen muodostamista.

Bosnia-Hertsegovinaan on saatu viimein keskushallitus 14 kuukautta vaalien jälkeen.
 Uudeksi pääministeriksi nousi Bosnian serbeihin kuuluva ekonomisti  Zoran Tegeltija . Parlamentin edustajainhuoneen 42 jäsenestä 29 äänesti Tegeltijan hallituksen puolesta.
 Hallituksen muodostamista hidastivat serbi-, kroaatti- ja muslimiyhteisöjen väliset erimielisyydet. Eri yhteisöjä edustavat kolme presidenttiä kinastelivat vaalien jälkeisen vuoden aikana muun muassa Bosnian suhteesta sotilasliitto Natoon. Viime kuussa presidentit pääsivät viimein yksimielisyyteen Tegeltijan nimittämisestä pääministeriksi.
 Bosnian monimutkaisessa poliittisessa järjestelmässä keskushallituksen valta on rajallinen. Monista asioista päätetään elimissä, joissa valta on jaettu tasan maan kolmen kansalaisuuden kesken. Poliittiset uudistukset jumiutuvatkin usein serbien, kroaattien ja muslimien erimielisyyksiin.
 EU sanoi, että hallituksen saaminen pystyyn antaa Bosnialle mahdollisuuden jatkaa tiellä kohti EU-jäsenyyttä. Bosnia jätti hakemuksen EU-jäsenyydestä vuonna 2016, mutta sitä ei ole vielä hyväksytty viralliseksi ehdokasmaaksi. Bosniassa poliittisen järjestelmän mutkikkuus on hidastanut reformien tekemistä naapurimaihin verrattuna.

Bosnia-Hertsegovina sai hallituksen yli vuosi vaalien jälkeen


Summary: Uuden viran lisäksi Robert Blair jatkaa presidentin avustajana ja Valkoisen talon kansliapäällikön neuvonantajana.

Yhdysvaltain presidentti  Donald Trump  on nimittänyt  Robert Blairin  hallituksen tietoliikennepolitiikan erityisedustajaksi, Valkoinen talo tiedotti maanantaina.
 Blair saa tehtäväkseen työskennellä Yhdysvaltojen hallituksen 5G-teknologiaan liittyvien tavoitteiden parissa Valkoisen talon talousneuvonantajan  Larry Kudlown  alaisena.
 Blair kutsuttiin Valkoisen talon kansliapäällikön neuvonantajan ominaisuudessa todistajaksi Trumpin virkarikostutkintaan liittyen, mutta hän kieltäytyi saapumasta kuulemistilaisuuteen.
 Blair jatkaa presidentin avustajana ja kansliapäällikön neuvonantajana uuden tehtävänsä ohella, Valkoisesta talosta kerrotaan.
 Blair saa uuden roolin tilanteessa, jossa Yhdysvallat kampanjoi kiinalaista teknologiateollisuuden jättiläistä Huaweitä vastaan. Yhdysvallat on yrittänyt saada liittolaisiaan vakuuttuneeksi siitä, että Huawei tulisi jättää kokonaan ulos 5G-verkoista. Yhdysvallat pelkää Huawein vakoilevan tietoliikenneverkkoja Kiinan valtion puolesta.
 5G-teknologia on ollut ratkaisevassa asemassa, kun Yhdysvallat ja Kiina ovat osana kauppasotaansa vääntäneet kättä maailmanlaajuisesta teknologiateollisuuden herruudesta.
 Toukokuussa Yhdysvaltain kauppaministeriö  asetti Huawein ja sen 70 yhteistyökumppania "mustalle listalle", jonka myötä yritykset eivät saa ostaa osia eivätkä komponentteja yhdysvaltalaisilta yrityksiltä ilman Yhdysvaltain hallituksen suostumusta.
 Aiheesta lisää:
 Jännitteet Huawein asemasta 5G-verkossa kasvavat Euroopassa – Suomi ei sulje yksittäisiä toimijoita ulos
 Huawein perustaja uskoo nokittelun jatkuvan: "Kuka tahansa on Yhdysvaltojen seuraava presidentti, emme odota, että Huawei poistettaisiin kieltolistalta"
 FT: Yhdysvallat harkitsee Nokian ja Ericssonin rahoittamista Huawein kampittamiseksi
 Kiinalainen Huawei julkisti oman käyttöjärjestelmänsä Googlen Androidin tilalle – varautuu Yhdysvaltain pakotteisiin
 Näin Huawein kriisi on edennyt – Yhdysvaltojen painostus Kiinan lippulaivayhtiötä kohtaan on koventunut kuukausi kuukaudelta

Trump nimitti tietoliikennepolitiikan erityisedustajan, joka saa vastuulleen Yhdysvaltojen ja Kiinan välisen 5G-kilpajuoksun


Uuden-Seelannin poliisi kertoo keskeyttävänsä kahden kateissa olevan ruumiin etsinnät Whiten Islandin tulivuorenpurkauksen jäljiltä. Kadonneiden ruumiiden arvellaan päätyneen mereen.
 Poliisin edustajan mukaan etsinnöissä ei enää onnistuttu tekemään merkittäviä löytöjä, jotka olisivat auttaneet ruumiiden löytämisessä.
 Tulivuorenpurkauksen uhriluku on tällä hetkellä 19 ihmistä, joista viimeisin menehtyi sairaalassa maanantaina.
 White Islandilla sijaitseva tulivuori purkautui joulukuun 9. päivä. Tulivuoren läheisyydessä oli purkaushetkellä 47 ihmistä, joista osa käveli aivan kraatterin reunalla.
 Saarelta pelastetuista ihmisistä yhä 25 on sairaalassa Uudessa-Seelannissa tai Australiassa. Useat heistä ovat edelleen kriittisessä tilassa.
 Tulivuori sijaitsee 48 kilometrin päässä Pohjoissaaren itärannikolta. Tulivuori on yksi Uuden-Seelannin aktiivisimmista, ja turistit vierailevat siellä usein.
 Saarella oli purkaushetkellä uusiseelantilaisten turistien ja oppaiden lisäksi turisteja Yhdysvalloista, Australiasta, Britanniasta, Kiinasta ja Malesiasta.
 Aiheesta lisää:
 Uuden-Seelannin tulivuorenpurkauksen uhriluku nousi 18:aan
 Uuden-Seelannin erikoisjoukot noutivat kuusi ruumista purkautumisherkältä tulivuorelta
 Poliisi aloittaa rikostutkinnan Uuden-Seelannin tulivuorenpurkaukseen liittyen – kuolleita jopa 13, loukkaantuneet pahoin palaneita
 Viisi kuoli ja kahdeksan on kateissa Uuden-Seelannin tulivuorenpurkauksen jäljiltä – Poliisi ei usko enää löytävänsä eloonjääneitä

Uuden-Seelannin poliisi keskeyttää kahden kateissa olevan ruumiin etsinnät – tulivuorenpurkauksen uhriluku nousi 19:ään